﻿Istorie După decăderea Imperiului Roman, oraşele se restrâng iar populaţia devine una majoritar rurală. În jurul anului 1000, începe sedentarizarea şi fenomenul de creştinare a populaţiilor migratoare. Începe definirea noilor culturi. În această perioadă, tehnicile de construcţie involuează. Cu toate acestea, vechile oraşe din timpul Imperiului Roman au continuat să existe (deşi multe au dispărut) dar într-o stare deplorabilă. Monumentele şi edificiile publice căzuseră în ruină, populaţia scăzuse la abia câteva mii de locuitori într-un oraş, perimetrul zonei locuite se restrânsese mult, iar activitatea meşteşugărească şi comercială dispăruse aproape complet. În timp de război, populaţia din împrejurimi se refugia în oraşele ale căror ziduri de apărare mai rămăseseră încă în picioare. În aceste centre urbane (cel puţin, în Italia, sudul Franţei şi Spania, unde existau oraşe din antichitate) locuiau şi mari proprietari funciari, împreună cu servitorii lor şi cu meşteşugarii de care aveau nevoie; aici primeau produsele necesare pentru trai, de pe domeniile lor situate în apropiere. În sec. Al XIII-lea ia naştere un nou tip de oraş: burgul. Un burg se forma într-un loc favorabil circulaţiei (de oameni şi de mărfuri), unde negustorii şi feluriţii meşteşugari îşi puteau asigura o clientelă; deci în imediata apropiere (sau chiar în interiorul zidurilor) unui oraş, a unei abaţii mai mari sau a unui castel mai important, care aveau nevoie de cât mai mulţi meşteşugari şi de alte servicii. Paralel cu concentrarea negustorilor are loc şi afluxul meşteşugarilor în burguri, activitaţile unora şi ale celorlalţi fiind strâns legate. Prin populaţia sa, prin caracterul şi funcţia sa pur economică, burgul era fundamental distinct de vechile nuclee urbane, de castelele sau mănăstirile fortificate pe lângă care se înfiinţase şi de pe urma cărora subzista. Căci activităţile comerciale şi meşteşugăreşti – înainte, activităţi ocazionale şi dependente de un feud – devin acum profesiuni de sine-stătătoare. Spre sfârşitul sec. al IX-lea, a apărut şi un alt tip de burg: autonom, independent de aceste centre de consum (vechile oraşe, mănăstiri, castele). Iar în secolul următor, vor lua fiinţă “burgurile rurale”, astfel numite pentru că se înfiinţaseră în plin câmp, departe de un centru precedent de consum. Contribuţia Evului Mediu la naşterea Europei actuale Neglijarea moştenirii medievale Principala dificultate ce apare atunci când încercăm să studiem perioada Evului Mediu european constă în faptul că această perioadă este percepută încă drept una străină, drept o ruptură în dezvoltarea firească a culturii şi civilizaţiei europene. Deşi s-a renunţat treptat la viziunea iluministă, conform căreia Evul Mediu nu însemna decât un mileniu întunecat, caracterizat de obscurantism, superstiţie şi regres, Europa actuală nu îşi asumă încă deplin această perioadă a istoriei sale. Pentru ilustrarea acestei atitudini, este suficient să amintim modul în care Europa se defineşte pe sine, astăzi. Cultura europeană este definită astăzi drept o cultură a unităţii în diversitate, fiind însă evidenţiate câteva fundamente comune. Asupra a trei dintre aceste fundamente se cade de acord în toate lucrările de istorie a Europei: - cultura Greciei antice; - civilizaţia latină; - spiritualitatea iudeo-creştină. Pe lângă aceste fundamente aproape unanim acceptate, în anumite lucrări – de pildă în „Filosofia unificării europene“ a lui Andrei Marga – sunt enumerate, printre fundamentele actualei civilizaţii europene, încă două: - democraţia parlamentară modernă; - ştiinţa şi tehnica modernă. Poate fi remarcat faptul că cele cinci elemente amintite pot fi grupate în două mari categorii, în funcţie de epoca în care au apărut şi s-au dezvoltat. Trei dintre ele aparţin Antichităţii. Bornele temporare între care se pot încadra cultura Greciei antice – primul fundament al culturii europene – sunt cuprinse între sec. VIII î.e.n. – secolul în care au fost concepute Iliada şi Odiseea sau în care încep să se desfăşoare Olimpiadele – şi sec. III î.e.n – când elenismul dă naştere ultimelor două monumente de arhitectură care au fascinat Antichitatea, fiind incluse pe lista celebră a aşa-numitelor „şapte minuni ale lumii antice“: Farul din Alexandria şi Colosul din Rodos. Acum trăiesc şi îşi scriu opera filosofii ionieni, atomiştii, Pitagora, sofiştii, Socrate, Platon şi Aristotel, acum apar epopeile lui Homer, tragedia greacă a lui Eschil, Sofocle şi Euripide, oratoria îşi atinge apogeul prin discursurile lui Demostene, acum văd lumina zilei creaţiile artistice ale lui Phidias, Praxiteles sau Scopas. Civilizaţia latină – al doilea fundament al culturii europene – se dezvoltă pe parcursul a mai bine de un mileniu, începând cu anul 753 î.e.n., data legendară a întemeierii Romei şi sfârşind cu anul 476 e.n., anul în care Odoacru sau Odovacar, căpetenia migratorilor heruli, pune capăt domniei ultimului împărat din Apus, Romulus Augustulus. Instituţiile şi dreptul roman, reţeaua de drumuri, arhitectura, structurile politice apărute ca urmare a necesităţii de a guverna un imperiu în primă ascensiune – primă prefigurare a Europei unite – apar în acest interval de timp. Bazele spiritualităţii creştine – al treilea fundament al culturii europene – sunt fixate, de asemenea, în Antichitate. Începând cu secolul I şi până în secolul al V-lea, este definitivată structura actuală a Noului Testament, sunt scrise operele Părinţilor apostolici ai Bisericii, sunt condamnate principalele erezii şi fixate elementele fundamentale ale dogmei, este redactat Simbolul credinţei, au loc primele concilii ecumenice – singurele recunoscute de toate confesiunile creştine. Dacă aceste trei elemente fundamentale care au participat la definirea a ceea ce înţelegem astăzi prin cultură europeană au fost definitivate în prima jumătate a mileniului întâi, celelalte două fundamente ale culturii creştine – democraţia parlamentară şi ştiinţa şi tehnica modernă – s-au născut în ultimele cinci sau şase secole, fiind, aşadar, o creaţie a epocilor modernă şi contemporană. Regimurile politice democratice, dar şi corpusul de principii filosofice şi politice ce au la bază ideea de suveranitate a poporului şi de alegere liberă de către acesta a conducătorilor săi au ca origine evenimente politice, reglementări juridice, scrieri filosofice care pot fi încadrate cronologic, în marea lor majoritate în secolele al XVII-lea, al XVIII-lea şi chiar al XIX-lea, pentru ca sistemele democratice să devină o realitate pe tărâm european abia pe parcursul secolelor al XIX-lea şi al XX-lea. În cadrul procesului de naştere a democraţiei moderne, putem aminti, ca repere fundamentale, din punct de vedere politic: - revoluţia engleză din secolul al XVII-lea, - războiul de independenţă al coloniilor engleze din America de Nord, - Marea Revoluţie franceză, - revoluţiile europene de la 1848. Din punct de vedere juridic, cele mai importante documente care stau la originile democraţiei actuale sunt: - redactarea şi adoptarea Bill of Rights din 1688, care pune bazele monarhiei constituţionale în Anglia; - Declaraţia de Independenţă din 1776 şi apoi Constituţia Statelor Unite ale Americii din 1787; - Declaraţia Drepturilor Omului şi ale Cetăţeanului adoptată de Adunarea Naţională din Franţa în 1789. Din punct de vedere al evoluţiei gândirii politice, autorii cei mai importanţi, în ale căror opere au apărut principiile fundamentale ale democraţiei, sunt britanicii David Hume, şi John Locke, precum şi francezii Jean-Jacques Rousseau, Montesquieu şi Voltaire. În plus, şi modelele recunoscute de creatorii corpusului de principii care stau la baza regimurilor democratice actuale aparţin, de asemenea, Antichităţii, exemplul preferat, în acest sens, fiind cel al democraţiei ateniene din secolul al V-lea î.e.n.. În ceea ce priveşte ştiinţa şi tehnica modernă, originile acesteia pot fi stabilite în secolele al XVI-lea – al XVII-lea, marii fondatori fiind Galileo Galilei (1564-1642), Johannes Kepler (1571-1630) şi Isaac Newton (1643-1727). Ştiinţa modernă se defineşte prin metodologia sa, formulată de către Galileo Galilei sub forma a trei postulate, valabile şi astăzi: 1) existenţa legilor universale cu caracter matematic; 2) descoperirea acestor legi prin experienţa ştiinţifică; 3) reproductibilitatea perfectă a rezultatelor experimentale. Această metodologie, valabilă şi astăzi, a fost formulată în secolul al XVI-lea, în zorii epocii moderne. Dezvoltarea ştiinţifică şi tehnică ce au urmat acoperă întreaga epocă modernă şi contemporană. Demontarea legendei privitoare la „Evul Mediu întunecat“ Această scurtă trecere în revistă a originilor civilizaţiei şi culturii europene actuale – aşa cum sunt concepute astăzi de către filosofii unificării europene şi nu numai – permite formularea concluziei că în Europa predomină încă şi astăzi o viziune asupra epocii medievale ce îşi are rădăcinile în concepţiile iluministe. Chiar dacă perioada Evului Mediu nu mai este unanim considerată drept o epocă întunecată şi nu mai este renegată şi regretată, nici nu se consideră că mileniul medieval ar fi produs un element de cultură şi de civilizaţie suficient de semnificativ încât să stea la baza culturii europene actuale. Singurele epoci productive – atât pe planul ideilor, cât şi al culturii şi civilizaţiei – sunt considerate şi unanim recunoscute ca fiind, aşa cum am arătat mai sus, Antichitatea şi Epoca Modernă. Într-un asemenea context, deschiderea – element fundamental a ceea ce putem denumi „atitudine transdisciplinară” – devine o condiţie sine-qua-non pentru studierea Evului Mediu european. Timp de secole, începând cu perioada Iluminismului şi având ca apogeu epoca de triumf a pozitivismului, istoriografia a fost dominată de o viziune a unui Ev Mediu întunecat, care a reprezentat o stagnare pe toate planurile: - pe plan politic prin fărâmiţare şi prin nenumărate războaie; - pe plan economic prin subdezvoltare şi izolare; - pe plan social, prin ruralizare excesivă şi lipsa de respect faţă de om; - pe plan spiritual, prin obedienţa totală faţă de Biserică, combinată cu existenţa a diferite superstiţii ridicole; - pe plan cultural-artistic, prin ignoranţă şi prin subordonarea arhitecturii, picturii, literaturii şi a celorlalte arte faţă de Biserică, într-o lume în care majoritatea covârşitoarea a populaţiei era analfabetă. Cercetările recente au dus însă mai întâi la o nuanţare a acestei poziţii, şi apoi chiar la o contrazicere flagrantă a unor adevărate clişee care au dominat operele istoricilor din secolele al XVIII-lea, al XIX-lea şi o bună parte din secolul al XX-lea. S-a atras atenţia asupra faptului că, departe de a fi caracterizată prin haos şi dezorganizare, structura politică medievală avea o coerenţă deosebită, prin sistemul piramidal pe care îl avea în fruntea sa, cel puţin la nivel teoretic, pe împărat, căruia îi erau subordonaţi regii, pentru ca aceştia, la rândul lor, să fie seniori ai conducătorilor de principate şi ducate. Stilul gotic Premise istorice si filosofice În aproximativ aceeaşi perioadă în care în răsăritului european înfloreşte stilul bizantin, caracteristic spaţiului ortodox, în spaţiul occidental se dezvoltă stilurile gotic şi romanic. În volumul „Spaţiul mioritic“ din „Trilogia culturii“, Lucian Blaga analizează stilurile arhitecturale romanic, gotic şi bizantin, pornind de la următoarea întrebare: „Ce sentiment în raport cu transcendenţa sau ce atitudine metafizică implică aceste stiluri, mai ales în concretizarea lor monumentală a clădirilor bisericeşti?“, întrebare reformulată apoi în felul următor: „Care sunt metafizicile latente, implicate de stilurile arhitecturale în chestiune?“ Conform filosofului de la Lancrăm, arhitectura bisericească este cea mai potrivită pentru acest demers, datorită faptului că ea „creşte cu adevărat liber pe pământul omenirii, neascultând decât de porunca după care arta se cere a fi expresia concretă a unui anume spirit ţâşnit în om“. În acest context în care materia este redusă la posibilităţile ei exclusiv spirituale, arhitectura bisericească ilustrează arta într-un mod aproape desăvârşit, în timp ce o casă simplă, de locuit, sau chiar o cetate sunt determinate, în ceea ce priveşte forma şi articulaţia lor, de concesii făcute instinctelor de conservare ale omului. În 1550, Giorgio Vasari (1511-1574), numit şi “părintele istoriei artei”, foloseşte pentru prima dată termenul gotic, cu scopul de a ridiculiza, în descrierea artei şi arhitecturii Evului Mediu Târziu, pe care el le-a atribuit în mod eronat goţilor, considerându-le „monstruoase şi barbare” - opinie pe care o vor împărtăşi mare parte din contemporanii săi. Cu toate acestea, în secolele XIII – XIV stilul gotic era la mare modă în toată Europa fiind admirat ca opus modernum (construcţie modernă). La fel ca stilul romanic mai auster si mai puţin inovativ care îl precede, naşterea goticului are loc în Franţa, într-o perioadă de relativă pace şi prosperitate ceea ce a favorizat avântul demografic. Rezultă astfel o expansiune economică ale cărei efecte sunt dezvoltarea masivă a oraşelor şi comerţul, şi unde Biserica joacă un mare rol spiritual, catedrala fiind Biserica episcopului, deci biserica cetăţii. Tradiţia plasează „secolul catedralelor” între 1130 şi 1280, însă prima construcţie de factură gotică nu este o catedrală, ci o mânăstire – Saint Denis din Franţa, sub auspiciile Abatelui Suger, consilier al regelui Ludovic al VII-lea – ce devine centrul de referinţă pentru arta sacră a secolului XII. Noua concepţie pune accent pe spaţialitate ce trebuia pătrunsă de lumină pe care Suger o considera legătura perfectă dintre Om şi Divinitate. Sanctuarul nu mai trebuie să fie retras în sine, ci deschis către lumea profană, direcţie pe care o va lua şi învăţământul monastic. Şcolile mânăstireşti îşi încetaseră mult înainte de anul 1130 activitatea propriu-zisă, mânăstirea devenise un spaţiu închis, iar clericii deţineau monopolul asupra cunoaşterii. Studenţii Şcolii-Catedrală, supuşi ai episcopului, sunt chemaţi să răspândescă printre laici cunoaşterea lui Dumnezeu. Contemplarea, ca formă de meditaţie solitară asupra textului sacru, este din ce în ce mai puţin practicată; în schimb, şcoala catedrală se conturează ca loc de dueluri verbale, iar la întrecerile oratorice participă atât studenţi cât şi profesori. Pe lângă această căutare a lui Dumnezeu prin rigoarea raţiunii, în timpul Cruciadelor cavalerii, şi prin ei întreaga Europă, descoperă realitatea locurilor unde a trăit Iisus. Cristos se umanizează, iar arta va reflecta acest lucru prin antropomorfizarea figurilor de pe porticurile bisericilor. Dacă în secolui XI linia de gândire era platoniciană, omul căuta cauza lucrurilor, în secolul XII el caută cum se încarnează Divinul în Natură. Redescoperirea gândirii lui Aristotel, filosof antic grec, îndeamnă câtre studiul materiei, considerată oglindirea perfectă a lui Dumnezeu organizator. Trecerea de la Vechiul Testament la Noul Testament îmbracă o imagine logică pe care catedrala are misiunea să o restituie. Arhitectura se îmbogăţeşte cu uimitoare cunoştinţe de geometrie şi aritmetică, rezultând astfel o nouă estetică. Lucian Blaga descrie caracteristicile catedralei gotice în felul următor: „Cu totul altă semnificaţie metafizică latentă desprindem din modul arhitectural al catedralei gotice. Goticul, cu formele sale abstractizate, cu materia sublimată, cu liniile ţâşnite spre cer, cu articulaţia sa spaţială descărnată, cu frenezia verticalului pierdut în infinit, înseamnă înainte de orice un elan spiritual de jos în sus, o transformare a vieţii în sensul transcendenţei, o transfigurare dinamică şi prin efort uman a realităţii. Dinamica verticală a goticului simbolizează pe omul care realizează în sine cerul prin lăuntrică sublimare“. Pornind de la aceste constatări, Lucian Blaga analizează diferenţele dintre gotic şi bizantin pornind de la atitudinea faţă de lumină: în catedralele gotice, lumina nu pătrunde în mod direct, în forma sa pură, ci este modificată de culorile vitraliilor, care o spiritualizează. În schimb, în stilul bizantin, lumina pătrunde liber, ducând cu gândul la lumina originară făcută de Dumnezeu, cu întâiul său cuvânt. În aceste condiţii, se poate afirma că misticismul gotic este un misticism al întunecosului, în timp ce misticismul oriental este considerat un misticism al luminii. Iată, sintetizată, diferenţa dintre omul gotic şi omul bizantin: „omul gotic, spiritualizându-se de jos în sus, are în catedralele sale sentimentul unei pierderi în obscuritatea transcendentă; omul bizantin, aşteptând în bisericile sale revelaţia de sus în jos, se pierde în viziunea unei lumini înteţite“. În ceea ce priveşte raportul posibil între transcendenţă şi lumea concretă, „omul gotic are viziunea sau sentimentul că el însuşi se înalţă, de jos în sus, crescând întru transcendenţă“. Pe plan social şi politic, viziunea despre lume a goticului este în opoziţie cu pretenţia papală de a deţine primatul asupra conducătorilor lumeşti, inclusiv asupra împăratului Sfântului Imperiu Roman de neam germanic. În conflictul dintre papalitate şi împărat, goticul corespunde punctului de vedere susţinut de partizanii imperiali. Pe plan literar şi filosofic, Lucian Blaga constată faptul că misticismul german este cel care corespunde cel mai bine stilului gotic din arhitectura bisericească: Putem sintetiza în modul următor influenţa goticului pe diferite niveluri de organizare, în societatea apuseană a sec. al XI-lea: - catedrala gotică, pe planul artistic, al arhitecturii bisericeşti; - concepţia politică favorabilă împăraţilor germani, în cadrul îndelungatului conflict al acestora cu papalitatea, pe plan politic şi social; - misticismul medieval german, pe plan literar şi filosofic. Evoluţia stilului gotic Evoluţia stilului gotic a cunoscut mai multe etape. Edificiile apărute între anii 1130 şi 1150 în regiunea Île-de-France şi numite de contemporani francigenum opus sau ouvrage français, de exemplu abaţia benedictină Saint-Denis, prezintă deja primele elemente care vor defini stilul gotic: ogiva, avântul spre înălţimi, zvelteţea monumentelor. Goticul clasic este cuprins între a doua jumătate a sec. al XII-lea şi aproximativ 1230. În această perioadă se construiesc cele mai mari catedrale: Notre-Dame de Paris, Notre-Dame de Reims, Notre-Dame d’Amiens, Notre-Dame de Chartres şi Saint-Etienne de Bourges. Acum este privilegiat colosalul în detrimentul rafinamentului, elanul vertical este din ce în ce mai pronunţat, iar stilul se uniformizează. Datorită soluţiilor tehnice găsite de arhitecţi, lumina inundă edificiile de cult, lucru imposibil în cazul construcţiilor anterioare, romanice. După 1230 putem vorbi despre etapele de dezvoltare a stilului numite „gothique rayonnant“ şi „gothique flamboyant“, care nu au însemnat decât fie o imitaţie a modelelor anterioare, fie o degradare a lor. Singurul monument demn de atenţie din cele înălţate în această perioadă este catedrala din Beauvais, impresionantă îndeosebi prin dimensiunile sale. În sec. al XVI-lea, goticul îşi încetează existenţa, fiind definitiv înlocuit de noul stil renascentist. Pe lângă monumente de pe teritoriul francez, reprezentative pentru etapele stilului gotic în Franţa, noul stil arhitectural s-a răspândit pe un vast teritoriu european. În Anglia, de pildă, goticul a cunoscut o dezvoltare separată de cea din restul continentului, aici putându-se vorbi de trei mari etape. Prima etapă de dezvoltare a goticului englez este „goticul primar“ sau „Early English Gothic“ (caracterizat prin monumente care fac trecerea de la stilul romanic la stilul gotic şi care îmbină elemente aparţinând ambelor stiluri). A doua etapă este „goticul curviliniar“ sau „Decorated Style“, cu coloane mai fine şi mai elegante decât în goticul primar, precum şi cu montanţi care separă diferitele părţi ale unei ferestre. A treia etapă, care începe să se dezvolte spre 1340, este „goticul perpendicular“, tipic britanic. Lumina, acest element fundamental al stilului gotic, începe să inunde edificiile, datorită unor ferestre mari, care urmează anumite linii orizontale şi verticale ce stau la baza termenului „perpendicular“. Apar, de asemenea, bolţile în evantai, care sparg verticalitatea construcţiei şi creează un efect decorativ extrem de interesant. Construcţiile tipice pentru goticul englez sunt Abaţia Westminster (Westminster Abbey), Catedrala din Peterborough şi King’s College Chapel din Cambridge. Mult mai târziu, spre 1850, goticul a influenţat puternic ridicarea Palatului Westminster. Pentru construcţiile ridicate în aceeaşi perioadă în Ţările de Jos, sub influenţa goticului francez, este utilizată denumirea de „gotic brabantin“ (de la regiunea belgiană Brabant). Născut în sec. al XIII-lea, goticul brabantin nu a cunoscut exuberanţa şi avântul ce a caracterizat fazele mai târzii ale goticului francez, ci a rămas în permanenţă mai sobru. Caracteristice sunt catedralele din Malines şi Anvers. Caracteristic goticului brabantin este un singur turn prezent pe faţada occidentală, completat cu un pridvor. În schimb, transeptul şi rozetele lipsesc. Numeroase biserici au fost înălţate în stilul gotic şi în spaţiul german. Domul din Köln reprezintă cel mai reuşit exemplu. În nordul Germaniei şi al Poloniei, piatra înlocuieşte cărămida, ceea ce a avut un efect de limitare a elementelor de decor. Întâlnim acest tip de gotic în Lubeck, Gdansk sau Torun. În Italia, singurul monument gotic în deplinul înţeles al acestui termen este Domul din Milano. În alte cazuri – precum cel al Bisericii din Siena – se întâlnesc numai anumite elemente gotice. În Ţările Române, stilul gotic a pătruns către jumătatea sec. al XIII-lea, în plină perioadă de dezvoltare a oraşelor transilvane. Monumentele reprezentative sunt: Biserica Sfântul Bartolomeu din Braşov, bisericile din Prejmer şi Bistriţa, Biserica Evanghelică din Sebeş, Biserica Neagră din Braşov, Catedrala Sfântul Mihail din Cluj, Biserica Sfântul Nicolae din Cluj-Napoca. Elementele definitorii ale stilului gotic Indiferent de diferenţele regionale sau temporare, goticul are o serie de elemente care îi conferă statutul aparte în istoria arhitecturii şi care permit recunoaşterea unei clădiri ca aparţinând acestui stil. Istoricul şi arheologul francez Jules Etienne Joseph Quicherat afirma că istoria artei evului mediu nu este decât istoria luptei arhitecţilor cu împingerile şi greutatea bolţilor. Această luptă a dat naştere unei descoperiri fundamentale pentru arhitectura evului mediu: ogiva. Conform multor specialişti în arhitectură, arta gotică ar trebui numită şi artă ogivală. Ogiva este sistemul de construcţie caracteristic arhitecturii gotice, format din intersecţia a două arcuri de cerc dispuse diagonal, care formează osatura unei bolţi. Acest arc ascuţit, frânt, susţinând bolta unei construcţii, este cel care a permis avântul vertical al construcţiilor gotice şi în acelaşi timp luminozitatea specifică acestor construcţii, deoarece a îndepărtat presiunea acoperişului de pe ziduri. Punctul de întâlnire a vârfurilor arcelor este cheia de boltă. Încrucişarea arcelor ogivale dă naştere unor forme diferite, de la bolta simplă cu patru părţi (numită cruce de ogivă) la bolţile cu şase sau chiar mai multe părţi, căpătând aspectul unei reţele de nervuri. După cum spune Louis Charpentier, care s-a dedicat cercetării geometriei sacre, aşa cum se regăseşte ea în monumentele megalitice din preistorie, în Marea Piramidă dar şi în catedralele gotice, „Omul, sub ogivă, se ridică în picioare, stă drept, iar vânturile telurice nu pot trece prin om decât dacă acesta are o coloană vertebrală dreaptă. Omul nu poate accede la sferele superioare decât dacă stă drept”. Etimologia susţine aceste interpretări: „ogival“ este un epitet derivat din verbul „augere“, care înseamnă „creştere“, „întărire“. În realitate, din punct de vedere tehnic, arcul gotic este un arc de sprijin. El se întretaie în punctul unde se află cheia bolţii cu un alt arc frânt diagonal şi formează împreună cu acesta o încrucişare de ogive. Caracteristica sa este faptul ca prezintă o viaţă separată faţă de restul construcţiei. Catedrala de la Reims, unde se încoronau regii Franţei, reprezintă punctul culminant al artei gotice. Aici se poate examina aspectul ideal sub care se prezintă un interior gotic, precum şi sistemul întrebuinţat pentru boltirea lui. La distanţe regulate se pot vedea apărând arcurile de ogivă care se întretaie în porţiunea lor cea mai ridicată, adică la cheia bolţii. Ogivei îi corespund in exterior noi organe de sprijin şi de rezistenţă, inexistente în cazul edificiilor romanice, care le-au precedat pe cele gotice: contraforţii şi aşa-numitele arcuri sprijinitoare (arcs boutants). Arcul butant este o altă soluţie tehnică descoperită şi utilizată de către constructorii goticului. În cazul bolţilor cu nervuri, aceste nervuri formează arcuri ascuţite ce transmit greutatea în jos, dar au totuşi nevoie şi de un sprijin lateral. Pentru ca presiunea bolţii asupra zidurilor laterale să nu provoace surparea lor, s-a recurs la forţa de sprijin a arcurilor butante, arcuri de susţinere care sprijină din exterior greutatea bolţii, în puncte bine determinate. În acest scop, arcul de susţinere capătă forma unui stâlp masiv de piatră, de la al cărui capăt superior porneşte un arc ce atinge zidul în locul în care, în interior, se proptesc braţele arcului ogival. Contrafortul este un alt element care a contribuit la verticalitatea clădirilor construite în stil gotic. Are aspectul unei porţiuni îngroşate dintr-un zid, porţiune care măreşte rezistenţa exteriorului clădirii, preluând o parte din sarcinile şi tensiunile construcţiei, la fel ca arcele şi bolţile. Locul în care se vede cel mai clar rolul acestor contraforturi şi al arcurilor de sprijin este catedrala de la Beauvais. Această construcţie monumentală, deşi neterminată niciodată în totalitate, reprezintă cel mai îndrăzneţ efort făcut în cadrul arhitecturii gotice pentru a aduce interiorul unei biserici la înălţimi nemaiîntâlnite până atunci, în contextul suprimării zidurilor. Catedrala din Beauvais este o clădire relativ târzie, dacă o comparăm cu cele din Île de-France şi din nordul Franţei, ea fiind ridicată iniţial abia la sfârşitul sec. al XIII-lea. Apoi, ea s-a surpat şi a fost reconstruită la începutul sec. al XIV-lea. Ea nu a putut fi terminată, legile naturii fiind mai puternice decât ştiinţa şi îndrăzneala arhitecţilor. Atunci când arhitecţii şi-au dat seama de avantajele de ordin decorativ pe care le puteau trage din elementele exterioare ale bisericii, au început să le împodobească, să zidească mici turnuleţe deasupra lor. La Chartres, acestea au fost decorate cu firide în care au fost aşezate statui. Un alt exemplu din acest punct de vedere se observă în corul şi absida catedralei din Coutances, unde stâlpii ce despart altarul de deambulatoriu sunt încărcaţi de sculpturi formând un fel de imens zid à jour la capătul catedralei. O biserică gotică, din acest punct de vedere, apare ca o clădire ale cărei puncte de sprijin sunt în exteriorul ei. Din această cauză, ea a fost comparată cu un animal al cărui schelet se află in exterior, ca la crustacee. Spaţiul dinăuntru este golit, nu se mai sprijină pe nimic, căci toate punctele de rezistenţă se găsesc în afara clădirii. Astfel, zidurile uşurate au devenit aproape inutile, nu mai au funcţie arhitectonică. Teoretic ele pot să dispară, să fie transformate în ferestre, adică într-un izvor de lumină şi de aer pentru cei din interiorul bisericii. După cum arată George Oprescu, „aşa este acea minune de la mijlocul secolului al XIII-lea, La Sainte-Chapelle din Paris, clădire a lui Ludovic cel Sfânt, o raclă de sticle colorate. Deasupra uşilor de la intrare se vor vedea roze colosale, ale căror petale imense de sticle multicolore sunt prinse în rame minunat sculptate. Ele vor lua câteodată înfăţişarea roţii, ceea ce a permis unor artişti să reprezinte în ele Roata Norocului, o temă des întâlnită în simbolica Evului Mediu“. Este necesar a fi subliniată aici şi importanţa pe care lumina a jucat-o în catedralele gotice. Cel puţin ca primă impresie, acesta este elementul care le diferenţiază, în raport cu întunecoasele catedrale romanice: sunt biserici inundate de lumină. De asemenea, ca element de decor, merită amintite garguile – ornamente situate la capătul unui jgheab sau burlan, care servesc la scurgerea apei de ploaie de pe acoperiş. De cele mai multe ori, acestea au forma unui cap de animal fantastic, reprezentat cu aripi, ciocuri şi gheare puternice. Modul în care elementele definitorii ale stilului gotic se regăsesc în cele mai importante catedrale gotice Nu toate aceste elemente ale stilului gotic s-au regăsit, încă de la început, în catedralele gotice. Dimpotrivă, s-a ajuns la ele treptat, printr-o evoluţie întinsă pe decenii şi, uneori, pe secole. Tradiţia, în practica constructorilor, era extrem de puternică şi nu a permis dintr-o dată înlocuirea unor proceduri prin altele, cu totul deosebite. În epoca de tranziţie de la romanic la gotic, arhitecţii au opus o oarecare rezistenţă la adoptarea noutăţilor menţionate mai sus. Ele trebuiau mai întâi experimentate, iar experienţa cerea răbdare şi timp. Din această cauză, există construcţii care în unele părţi ale lor urmează un stil romanic, dar care au fost terminate în stil gotic. Introducerea arcului ogival s-a experimentat pentru prima dată, pe teritoriul francez, la Basilica Saint-Denis, la jumătatea secolului al XII-lea. Catedrala Notre-Dame din Paris este ceva mai nouă. Nava ei este de la sfârşitul sec. al XII-lea, iar faţada din prima parte a sec. al XIII-lea. Diferite anexe ale acestei catedrale au continuat să fie adăugate până târziu, spre epoca modernă. Dar, în ceea ce priveşte elementele sale fundamentale, construite în sec. Al XII-lea şi al XIII--lea, Notre-Dame de Paris este o catedrală gotică la care încă mai persistă elemente romanice. În felul în care este realizată faţada avem un exemplu celebru de armonie pe care o reclamau constructorii şi publicul timpului, de la o clădire de mari dimensiuni şi de la importanţa catedralei din capitala regatului. Pătratului imens format din cele trei etaje i s-a adăugat exact jumătatea lui, pentru a se ajunge la înălţimea turnurilor. Acest pătrat este împărţit de sus în jos şi de la dreapta la stânga, în trei mari despărţituri. Prestigiul cifrei trei, în arhitectura Evului Mediu, este cunoscut: trei etaje, deasupra cărora se înalţă turnurile; de la dreapta la stânga, iarăşi o împărţire în trei diviziuni, fiecare cu câte o uşă de intrare. Interiorul acestei catedrale este demn de exteriorul ei. El dă impresia imensităţii, deşi proporţiile clădirii nu sunt excesive. Catedrala din Reims, la fel de celebră, este printre ultimele catedrale franceze mari. Ea a fost construită în sec. al XIII-lea. În manualul său de istoria artei evului mediu, profesorul George Oprescu spunea despre catedrala din Reims: „Ea este efortul suprem al unei naţii ca să atingă un ideal. Portalul ei este cel mai frumos din toată arta gotică, o adevărată dantelă de piatră. Noţiunea de dantelă nu traduce precis ceea ce poate fi simţit în faţa acestei minuni. Dantela cuprinde în sine un lucru mărunt, pe câtă vreme, cu toată ornamentarea extrem de variată şi de bogată, impresia care se desprinde din faţada catedralei este cea de măreţie, de grandoare neînchipuită.” Un detaliu caracteristic acestei catedrale este următorul: timpanul uşii centrale a fost înlocuit printr-o roză, astfel încât avem două roze suprapuse: cea mare, la etajul al doilea şi o alta, deasupra portalului. Aceste exemple s-ar putea multiplica. Catedrala de la Amiens (supranumită Biblia de piatră), precum şi cele de la Le Mans, Laon sau Burges, sunt considerate a se afla printre capodoperele arhitecturii franceze şi ale arhitecturii europene medievale. O zicătoare amintită de acelaşi George Oprescu spunea că portalul de la Reims, interiorul de la Amiens, absida de la Notre-Dame şi turnurile de la Laon sunt producţiile desăvârşite ale geniului francez, în Evul Mediu. Fulcanelli şi „Misterul catedralelor“ Este necesară aici menţionarea operei unui alchimist contemporan, care a studiat în mod direct catedralele gotice, din punct de vedere al alchimiei. Este vorba despre Fulcanelli, un alchimist francez de la începutul secolului al XX-lea, a cărui identitate reală nu este cunoscută încă. Termenul Fulcanelli este de fapt un pseudonim, rezultat din îmbinarea a două cuvinte: „Vulcan“, zeul roman al focului, identificat cu zeul grec Hefaistos, şi El – unul dintre numele divinităţii la vechii evrei. Sub acest nume au apărut două lucrări: Le Mystère des Cathédrales, în 1926, şi Les Demeures philosophales, în 1930. Aceste lucrări îşi propun decriptarea simbolismului alchimic din mai multe monumente arhitecturale, printre care şi două catedrale de referinţă: Notre-Dame de Paris şi Notre-Dame d’Amiens. Originea termenului „gotic“ în opinia lui Fulcanelli În primul rând, trebuie amintit faptul că Fulcanelli nu este de acord cu originea general acceptată a termenului „gotic“. Alchimistul consideră că trebuie căutată originea cabalistică a termenului, şi nu rădăcina sa literală. În acest sens, Fulcanelli, aminteşte similitudinea existentă între termenii „gotic“ şi „goetic“, ca sprijin în favoarea argumentului că ar trebui să existe o legătură strânsă între „arta gotică“ şi „arta goetică“, acest din urmă termen fiind sinonim cu cel de „artă magică“. Opinia lui Fulcanelli este însă că termenul de „artă gotică“ nu este altceva decât o scâlciere ortografică a cuvântului „argotic“, cu care ar prezenta o omofonie perfectă, în conformitate cu legile fonetice după care se ghidează Kabbala, fără să ţină seama de ortografie. Prin urmare, în opinia lui Fulcanelli, catedrala este o operă de artă gotă (art goth) în sensul de argou (argot), termen definit drept „un limbaj specific unui grup de persoane care doresc să-şi comunice gândurile fără să fie înţelese de cei din jur“. Prin urmare – trage concluzia Fulcanelli – „este vorba despre o cabală vorbită“. În continuarea demonstraţiei sale, Fulcanelli aminteşte că argoul este una dintre formele derivate ale „Graiului păsărilor“, pe care îl defineşte drept limba „pe care Iisus le-a dezvăluit-o apostolilor, trimiţându-le duhul său, Sfântul Duh“ şi „cea care ne învaţă toate tainele şi care dă la iveală adevărurile cele mai ascunse“. Odată trecute în revistă consideraţiile etimologice ale lui Fulcanelli, pătrundem în esenţa lucrării sale analizând modul în care autorul decriptează simbolismul alchimic al catedralelor medievale. Studiul catedralei gotice Catedrala – acest monument de piatră – a jucat, de-a lungul timpului, un rol foarte important în transmiterea cunoaşterii, în educarea şi dezvoltarea fiinţei umane pe plan intelectual, emoţional, instinctiv-motor, spiritual, adică în toate aspectele care definesc fiinţa umană ca întreg. Un studiu al catedralelor gotice din punctul de vedere al rolului pe care aceste monumente arhitecturale şi edificii religioase l-au avut în transmiterea cunoaşterii necesită, în primul rând, apelul la cunoştinţele pe care ni le pun la dispoziţie mai multe discipline: 1) Istoria, întrucât studiul priveşte construcţii religioase ridicate în urmă cu aproape un mileniu şi rolul lor, în timp; 2) Teologia, întrucât obiectul studiului îl constituie catedralele, construite ca edificii de cult creştine, în cadrul cărora au fost şi sunt oficiate în continuare, de către preoţi, ritualurile specifice religiei creştine; 3) Istoria artei şi arhitecturii, deoarece catedralele gotice au marcat o etapă fundamentală în istoria stilurilor artistice, a arhitecturii, sculpturii şi picturii; 4) Ştiinţele educaţiei, deoarece catedralele gotice sunt studiate în rolul lor de transmiţătoare ale cunoaşterii. Pe lângă aceste discipline care interesează în cel mai înalt grad subiectul acestui studiu, un rol important îl au ingineria şi geometria, dar şi alchimia, care în epoca medievală avea statutul unei adevărate discipline ştiinţifice şi ale cărei simboluri fundamentale se regăsesc în catedralele gotice, aşa cum au demonstrat-o, de-a lungul timpului, numeroşi cercetători, de la alchimişti contemporani cu meşterii constructori ai catedralelor la alchimişti contemporani cu noi, precum Fulcanelli. În studiul istoriei şi semnificaţiei catedralelor gotice este importantă şi analiza integrării acestora în perioada în care au apărut: epoca medievală. Şantierele catedralelor Gigantismul catedralelor gotice este cu atât mai uimitor cu cât îl raportăm la condiţiile generale în care au fost construite, precum şi la numărul locuitorilor unui oraş la acea dată, număr extrem de disproporţionat faţă de capacitatea edificiului. Dimensiunile enorme erau dealtminteri justificate şi de faptul că în Evul Mediu (şi în special până în sec. al XVI-lea) marile biserici ale oraşelor erau deschise şi altor activităţi – cum ţine să amintească Jean Gimpel: “Aici se putea dormi, se putea mânca, se putea vorbi fără a fi nevoie sa şopteşti. Puteau fi aduse aici vieţuitoare cum sunt câinii sau şoimii. Se circula aici mai liber decât astăzi, pentru ca dealtfel nu existau scaune. Se dădeau întâlniri aici pentru a se discuta afaceri, care de multe ori nu aveau nimic religios. Tot aici se întâlneau reprezentanţii comunei pentru a discuta problemele oraşului. S-a observat că în unele oraşe în care se înălţau mari catedrale, burghezii nu îşi construiau primării.” Catedrala gotică, spaţiu iniţiatic: alchimie, arhitectură sacră şi geometrie sacră Catedrala, sinteză a trei Lumi Catedrala reproduce la scară umană structura intimă şi matematică a Universului. Plecând de la plan până la alegerea datei de început a construcţiei, ea este o re-creare a lumii şi a legilor sale. Astfel, se stabileşte o relaţie trivalentă între Om, Templu şi Lume. În acest rol de element de legătură între Om şi Dumnezeu, catedrala reproduce cele trei nivele care compun Universul: Cerul, Pământul şi Lumea subterană, identificându-se pe planul orizontal cu Omul cosmic compus din Spirit, Suflet şi Corp. Aşadar, structura ternară a catedralei este exprimată la sol unde se desfăşoară corul, nava şi transeptul, pe verticală unde avem solul, cripta şi bolţile, şi pe faţade cu uşile, rozetele, vitraliile şi flesele lor. Cripta corespunde lumii subterane vazută nu ca infern, ci ca sediu de naştere al luminii şi vieţii, şi este concepută în subsolul caterdralei tocmai ca realizare a mediului întunecat şi umed propice învierii şi trasmutaţiei. Baptisterele primelor sanctuare creştine ocupau exact acest loc, astfel cripta sugerează posibilitatea unei a doua gestaţii a omului în chiar sânul Terrei, ieşirea fiind asimilată naşterii omului pentru viaţa spirituală. Alegerea planului la sol, independentă de forma crucii, reia planul Omului Cosmic unde altarul şi absida reprezintă capul, transeptul braţele şi mâinile, punctul lor de intersecţie – inima, iar partea navei care se întinde spre vest este restul corpului, terminând cu faţada de vest care sunt picioarele Omului Cosmic. Această dispunere creayă o stare de simpatie vibratorie între om şi cosmos. Intrarea în templu reprezintă intrarea în corpul omului, adică o introspecţie.? În sfârşit, unirea Pământului şi Cerului în catedrală se face prin magnifice coloane ce se ramifică sub formă de vitralii şi rozete mai vizibile în exterior. Bolta este Cerul catedralei – sediu al luminii, puterii solare, al divinităţii, ea evocă Ierusalimul ceresc. Mare inovaţie a stilului gotic, arcele butante şi imensele bolţi pe care ele le susţin sunt locul în care structurile inferioare prind sens; aici, prin cheile de boltă se concentrează şi se difuzează forţele de împingere în coloane, după imaginea Cerului care îşi răspândeşte principiile pe pământ. Cristul-Soare este imaginea picturală care guvernează întotdeauna această lume celestă. Orientarea şi faţadele Templul ce îşi are centrul sub boltă este direcţionat pe două axe principale: cardo, direcţia nord-sud (transeptul) şi decumanus, direcţia est-vest (de la absidă la faţada de vest); ca proiecţie orizontală ordonată a universului, construcţia sa începe întotdeauna cu absida, adică de la est care reprezintă naşterea lumii. Parcursul catedralei reproduce anul solar, ritmat de faţade. Este drumul care conduce credinciosul de la tenebre la lumină. Calendarul liturgic urmăreşte dinamica spaţiului astfel că în funcţie de momentul anului anumite porţi vor fi închise, iar altele deschise. Anotimpurile relaţionate cu punctele cardinale au o simbolistică puternică. Iarna corespunde faţadei de nord – locul cel mai întunecat al catedralei, consacrată originilor stelare sau stelei polare. Culoare simbolistică este albastrul închis pe care îl găsim, de obicei, ca tonalitate de bază a rozetei de Nord. Rozeta însăşi este guvernată de numărul opt ca imagine eternă a infinitului. Este momentul latent al Creaţiei care nu a ieşit încă din matricea cosmică. Primăvara Lumii este simbolizată de est asociat zorilor vieţii. Culoarea sa este verdele care sugerează vitalitate, iar forma curbă, unică în templu, focalizează puterea soarelui răspândind-o în întreg edificiul. Sudul este zenitul solar, este apogeul creaţiei şi fructificarea ei. Cristos în glorie este reprezentat pe porticul de sud, atât ca rege al Cerului cât şi al Pământului, sudul fiind asociat regalităţii. Culorea simbolică este galbenul, iar numărul care guvernează aici este 4 ca imagine a ordinii şi armoniei lumii stabilizate. Urmărind acest parcurs, vestul revine apusului sau al căderii soarelui în tenebre. Este un punct de contact între zi şi noapte, între Viaţă şi moarte, între vizibil şi invizibil. Pe timpanul de vest este reprezentată întotdeauna în altorelief scena biblică a Judecăţii de Apoi, vestul fiind astfel Toamna Lumii, sfârşitul timpurilor. Credinciosul este informat de la început asupra finalităţii şi semnificaţiei probelor pe care le presupune intrarea în templu ca drum iniţiatic. Decumanusul determină axa umană a edificiului, axa devenirii de la naştere la moarte; intrarea prin faţada de Vest îi permite să urce de la moarte la viaţă, adică din profan, aflat în afara incintei, către est la origini. Fulcanelli despre elementele necreştine din catedralele gotice: Activităţi laice şi sărbători păgâne În „Misterul catedralelor“, Fulcanelli subliniază – înainte de a trece propriu-zis la decriptarea simbolismului alchimic, faptul că, în catedralele gotice, au existat numeroase elemente care transcend religia creştină, unele dintre ele fiind de-a dreptul păgâne. Iată fragmentul în care alchimistul contemporan face în mod deschis această afirmaţie: „Boltele îndrăzneţe, nobleţea navei, amploarea proporţiilor şi frumuseţea construcţiei fac din catedrală o operă originală, de o armonie fără seamăn, pe care înşiruirea liturghiilor nu izbuteşte să o umple în întregime. Dacă liniştea şi reculegerea sub lumina spectrală şi multicoloră a înaltelor vitralii îndeamnă la rugăciune şi împing spre meditaţie, în schimb închegarea lăuntrică, structura, ornamentele împrăştie şi reflectă, ca o forţă nemaiîntâlnită, nişte simţăminte nu tocmai pioase, un spirit mai mirean şi, ca să-i spunem pe nume, aproape păgân“. În sprijinul acestei afirmaţii, Fulcanelli vine cu numeroase exemple, referitoare la desfăşurarea unor activităţi fie laice, fie chiar păgâne, în interiorul catedralelor gotice. Din prima categorie, cea a activităţilor laice, fără legătură cu religia creştină, însă care nu se află nici în opoziţie cu această religie (ba chiar, în unele cazuri, se desfăşoară sub patronajul unui episcop), Fulcanelli aminteşte: - activităţi economice, într-o prefigurare a sistemului bursier de mai târziu („se discută preţul grânelor sau al dobitoacelor; pânzarii se învoiesc asupra cursului stofelor“); - întruniri politice, prezidate însă de episcop; - reuniuni anuale ale corporaţiilor, sub protecţia sfântului lor patron, dar şi reuniuni când se cere binecuvântarea lucrării cu care noul ucenic a fost primit în breaslă. - cursuri universitare; de pildă, de-a lungul secolelor al XIII-lea, al XIV-lea şi al XV-lea, în Catedrala Notre-Dame de Paris s-au ţinut sesiunile Facultăţii de Medicină care, dorind autonomia, părăsise Universitatea din Paris în secolul al XIII-lea; ultima reuniune, convocată de medicul Jacques Despars, cunoscut comentator al lui Avicenna, s-a desfăşurat aici în anul 1454. Pe lângă acestea însă, Fulcanelli aminteşte şi o serie de ceremonii a căror origine necreştină, păgână, este evidentă, în opinia autorului. Iată exemplele oferite: - Sărbătoarea Nebunilor (numită uneori şi a Înţelepţilor), considerată de Fulcanelli „chermesă hermetică şi ritualică“. O simplă descriere a modului în care se desfăşura această sărbătoare populară nu lasă nicio îndoială aspra caracterului său păgân. Astfel, o procesiune având proprii demnitari şi un aşa-zis papă, urmaţi de o mulţime entuziastă, pornea din faţa catedralei, răspândindu-se apoi în întregul oraş. Din procesiune făcea parte carul numit al Triumfului lui Bachus, tras de un bărbat şi o femeie, amândoi fără haine, reprezentând doi centauri. În catedrală se ţinea apoi o slujbă – evident nu una creştină şi nici oficiată de vreun cleric creştin – slujbă compusă în secolul al XIII-lea de Pierre de Corbeil. La această aşa-zisă slujbă participau, chiar în catedrală, numeroase persoane costumate în zeităţi antice, precum Junona, Diana sau Venus. Mai mult, participanţii scoteau, la 1220, acelaşi strigăt ce era caracteristic Bachanalelor antice: „Evohe!“. - Sărbătoarea Asinului, în cadrul căreia erau omagiate nu zeităţi antice, precum în ceremonia amintită anterior, ci un animal. Sărbătoarea Asinului debuta cu intrarea triumfală în catedrală a unui asin numit Maestrul Aliboron. Prin multe dintre elementele ei, această sărbătoare apare drept o parodie grotescă a unor ceremonii creştine, la care însă preotul asista tăcut, fără a interveni. De pildă, în cadrul aşa-zisei slujbe ţinute în catedrală în onoarea asinului, era proslăvită „snaga măgărească, prin mijlocirea căreia Sfânta Biserică a căpătat aur din Arabia, smirnă şi tămâie din Saba“. Mărturii ale acestui ceremonial există chiar în interiorul catedralei. Astfel, G. J. Witkowski, în lucrarea „L’Art profane à l’Eglise“, descrie astfel un basorelief din naosul catedralei Notre-Dame din Strasbourg: „Basorelieful de pe capitelul unui pilastru principal reproduce o procesiune satirică în care se poate desluşi un purcel ce poartă un agheasmatar, în urma căruia vin câţiva măgari în straie bisericeşti, maimuţe ce duc diverse însemne religioase, precum şi o vulpe închisă într-o raclă. Este Procesiunea lui Rănică Vulpoiul sau Sărbătoarea Asinului“. Ca mărturie suplimentară a acestei Sărbători a Asinului, este amintită o scenă identică cu cea din naosul catedralei de la Strasbourg, figurând într-o miniatură de pe folio-ul 40 al manuscrisului nr. 5055 de la Biblioteca Naţională. - Biciuirea lui Aleluia, un obicei desfăşurat în naosul catedralei gotice din Langres, localitate din partea de nord-est a Franţei. Aici, copiii din cor alungau din biserică, cu lovituri de bici, nişte titirezi în formă de cruce sau în forma literei ebraice Tau. - Jocul cu mingea jucat în faţa Catedralei Saint-Etienne din Auxerre pe durata Evului Mediu, care a dispărut abia în anul 1538; - Procesiunile şi ospeţele aşa-numitei Infanterii din Dijon, dintre ale căror elemente caracteristice amintim o Maică smintită şi un stindard pe care erau reprezentaţi doi fraţi înlănţuiţi, unul în poziţie normală, iar celălalt cu capul în jos; - Convoiul Peţitorilor; - Drăcăria din Dijon. Fecioarele negre din catedralele medievale şi atitudinea transreligioasă În categoria elementelor necreştine care se află în interiorul catedralelor medievale – unele dintre acestea primind însă, cu timpul, şi o semnificaţie creştină – Fulcanelli include şi aşa-numitele „fecioare negre“. Este vorba de statuile aflate în criptele catedralelor. Autorul insistă şi în această privinţă asupra etimologiei . Astfel, termenul criptă îşi are originea în grecescul „cryptos“, care înseamnă „ceea ce este ascuns“. Şi încercarea sa este de decripta ceea ce se află în subsolurile catedralelor gotice. Aceste „fecioare negre“ se află în numeroase catedrale medievale şi între ele există numeroase asemănări care permit emiterea ipotezei că avem de a face cu un fenomen unitar. Printre cele mai cunoscute fecioare negre din subsolurile catedralelor, trecute în revistă de Fulcanelli, amintim: - cele două fecioare negre de la Chartres, una dintre ele numită „Maica Precistă de sub pământ“, aşezată în cripta catedralei, pe un tron care poartă inscripţia „Virgini Pariturae“ („Fecioarei ce stă să nască“), iar cealaltă „Maica Precistă de la Stâlp“. Aflată în centrul unei firide; - fecioara neagră de la Notre-Dame-du-Puy, cu veşmântul ornat cu frunze de viţă de vie şi spice degrâu, care simbolizează pâinea şi vinul de la împărtăşanie. - fecioara neagră din Biserica Saint-Blaise de la Vichy; datată de arheologi în secolul al XIV-lea; - madona neagră cu puteri miraculoase de la Notre-Dame de Rocamadour, considerată făcătoare de minuni, pusă în legătură cu o legendă a Sfântului Amadour, care ar fi fost un pseudonim al evreului Zahei, vameş convertit de Iisus Hristos, care ar fi adus ulterior cultul Fecioarei în Galia. Inscripţia aflată pe majoritatea statuetelor amintite („Virgini Pariturae“) îi permite lui Fulcanelli să realizeze legătura cu cultul zeiţei Isis. El aminteşte, în acest sens, două ipostaze diferite ale anticei Isis, care se regăsesc şi în reprezentările creştine ale Fecioarei Maria. O ipostază a zeiţei Isis este tocmai cea desemnată prin termenul „Virgo paritura“, considerată a fi „ţărâna încă nefecundată, dar pe care razele Soarelui o vor însufleţi curând“. A doua ipostază este cea de „mamă a zeilor“. Din punct de vedere al simbolisticii hermetice, aceste fecioare negre (cu o semnificaţie ambivalentă, din punct de vedere religios) reprezintă ţărâna primitivă, pământul pe care alchimistul trebuie să îl aleagă, pentru ca apoi să plăsmuiască subiectul Marii Opere. Manuscrisele alchimice o descriu în termenii următori: „o substanţă neagră, grea, casantă, fărâmicioasă, ce are aspectul unei pietre şi se poate sparge în aşchii mici, ca o piatră“. Este asimilată, de asemenea, cu materia primă aflată în stadiul de minereu, ieşită din zăcămintele metalifere unde fusese adânc îngropată, sub masa stâncoasă. Astfel, Fulcanelli găseşte, pentru aceste fecioare negre aflate în criptele catedralelor gotice medievale, trei interpretări posibile: - reprezentări creştine ale Sfintei Fecioare Maria (interpretare conferită de preoţi şi de credincioşii creştini); - reprezentări ale zeiţei Isis, din Egiptul antic (interpretare trimiţând la supravieţuirea unor reminiscenţe păgâne în societatea medievală – reminiscenţe dovedite de existenţa sărbătorilor amintite mai sus ); - reprezentări simbolice ale materiei prime alchimice (interpretare accesibilă numai iniţiaţilor în alchimie). Ceea ce interesează, din punct de vedere al atitudinii transreligioase, este faptul că, în viziunea lui Fulcanelli, aceste trei ipostaze nu se anulează, nu se exclud una pe cealaltă. Dimpotrivă, ele coexistă şi fiecare persoană care priveşte o fecioară neagră poate să vadă în aceasta, în funcţie de pregătirea sa şi de nivelul său de percepţie, pe fiecare din cele trei elemente amintite. Comună credinciosului creştin, alchimistului şi chiar unui eventual vechi adorator al zeiţei Isis este tocmai recunoaşterea caracterului sacru al reprezentării respective, recunoaştere a sacrului pe care deja l-am definit drept caracteristica fundamentală a atitudinii transreligioase. Labirintul Semnificaţia labirintului în catedrala medievală Printre cele mai interesante elemente din catedralele gotice medievale, a cărui prezenţă a generat numeroase dispute şi la fel de multe explicaţii, se numără labirintul. Istoricul francez Maurice Vieux trece în revistă cele mai cunoscute labirinturi existente în principalele catedrale gotice din spaţiul francez: - labirintul din Catedrala de la Chartres, un labirint circular, a cărei formă se regăseşte în multiple tradiţii, precum moscheile ridicate în mediul islamic în secolul al VII-lea sau operele unor alchimişti din aceeaşi perioadă timpurie – opere care au inspirat şi alchimişti din Evul Mediu târziu; - labirintul din catedrala de la Reims, care, spre deosebire de cel de la Chartres, are o formă pătrată şi conţine un desen octogonal. În cele patru colţuri ale acestui labirint se află cei patru meşteri de lucrări: Gaudier de Reims, Jehan le Loup, Jehan d’Orbais şi Bernard de Soissons, iar în centrul labirintului este reprezentat Aubri de Humbert, cel care a pus prima piatră, atunci când au început lucrările de construcţie la catedrala din Reims. - Labirintul de la Poitiers, format dintr-o linie curbă continuă, care constituie soluţia labirintului de la Chartres – exemplu evident de existenţă a unui cod, de unitate simbolică între diferitele catedrale gotice. Explicaţia găsită de Maurice Vieux este una izvorâtă din opinia autorului că meşterii care au ridicat catedralele gotice deţineau cunoştinţe ştiinţifice mult superioare contemporanilor şi, mai mult decât atât, cunoştinţe ştiinţifice pe care Biserica Catolică nu era pregătită să le accepte. Prin urmare, ei trebuiau să găsească diferite coduri pentru a transmite în secret ceea ce ştiau, iar un astfel de cod este reprezentat de labirinturi, cunoaşterea transmisă prin intermediul acestora fiind faptul că Pământul nu se află în centrul Universului şi nu este imobil, ci se roteşte atât în jurul propriei axe, cât şi în jurul Soarelui. Opinia istoricului francez este că meşterii constructori ai catedralelor gotice au putut experimenta şi s-au convins în modul cel mai concret posibil de existenţa mişcării de rotaţie a pământului. Metoda a fost următoarea: în mijlocul navei unei catedrale, este trasat un cerc, pe sol. În centrul acestui cerc se află o greutate de metal, atârnând la capătul unei frânghii agăţată de cheia de boltă a cupolei. Acest ansamblu – un fir cu plumb – era utilizat pentru verificarea verticalităţii tuturor părţilor construcţiei. La un moment dat, ca urmare a unui impuls exterior dat plumbului, ansamblul începe să oscileze, antrenând în mişcare inclusiv frânghia, cu o lungime de 20 de metri – ceea ce dă o perioadă de oscilaţie de aproximativ 20 de secunde. Dar – îşi continuă demonstraţia Vieux – întrucât planeta se învârteşte în jurul pendulului, acesta pare că execută un ocol al unui cerc în 20 de ore sau, conform altor calcule, în douăsprezece ore este străbătut un sector de cerc de 135 de grade. Ziua de lucru a meşterilor medievali era de tocmai douăsprezece ore, astfel că erau interesaţi de această mişcare a firului cu plumb. Există dovezi concrete în acest sens, de pildă faptul că unul din unghiurile panoului ţinut de meşterul Alexandre de Berneval, arhitect normand de la începutul secolului al XV-lea, figurat pe piatra sa de mormânt, este de tocmai 135 de grade. De aici rezultă, conform lui Maurice Vieux, că „aceşti constructori remarcaseră fenomenul rotaţiei planului de oscilaţie a pendulului simplu cu greutate. Ei observaseră de asemenea că, făcând să reînceapă oscilaţiile mereu la aceeaşi oră, la sfârşitul unui interval egal, planul de oscilaţie efectuase o rotaţie de o valoare egală“. Şi tocmai această descoperire este cea care se află la originea apariţiei labirinturilor, în catedrale: „Materializarea acestei descoperiri este constituită de un element crezut misterios şi în legătură cu care au fost întocmite cele mai nesăbuite exegeze, care, trebuie să o recunoaştem, nu au ce căuta într-o catedrală sau într-o biserică. Acestea sunt labirinturile“. Astfel, complicatele trasee ale labirinturilor redau mişcările pendulului în jurul unui centru fix, care se regăseşte în fiecare astfel de desen, dintr-o catedrală. Aceasta a fost modalitatea constructorilor medievali de a transmite o informaţie care nu ar fi fost primită cum se cuvine de Biserica epocii. Într-adevăr, dovada faptului că Pământul nu se află în centrul Universului nu numai că era în contradicţie cu primele versete din Geneză, dar estompa sau nega şi caracterul unic al Pământului, devenit o simplă planetă, printre atâta altele. Fulcanelli analizează de asemenea labirinturile, din perspectiva simbolismului alchimic. El aminteşte faptul că în centrul labirintului de la Chartres era reprezentată lupta lui Tezeu cu Minotaurul, deci o scenă aparţinând unei tradiţii necreştine, mitologiei antice greceşti. Pentru lămurirea semnificaţiei labirinturilor din catedrale, Fulcanelli îl citează pe Marcellin Berthelot, care afirmă că acestea sunt în legătură directă cu „tradiţiile magice asociate numelui lui Solomon“. Această interpretare confirmă afirmaţiile alchimistului referitoare la originea termenului „gotic“, pe care o pune, de asemenea, în legătură directă cu magia. În concluzie, Fulcanelli spune că labirintul este o imagine emblematică pentru principalele două dificultăţi cu care se confruntă alchimistul, în efortul său de realizare a Marii Opere. Este vorba, pe de o parte, de calea de urmat pentru a atinge centrul, iar pe de altă parte de drumul pe care alchimistul trebuie să îl urmeze apoi pentru a ieşi din centru. Aşadar, Maurice Vieux spune că meşterii ascundeau, prin intermediul labirinturilor din catedrale, cunoştinţe ştiinţifice referitoare la mişcarea de rotaţie a Pământului, iar Fulcanelli afirmă că meşterii transmiteau cunoştinţe secrete, alchimice, referitoare la metoda de realizare a Marii Opere. Cele două concepţii sunt diferite, chiar opuse, dar există două elemente asupra cărora cei doi autori sunt de acord: că simbolismul labirinturilor transcende creştinismul şi că scopul labirinturilor este transmiterea cunoaşterii (indiferent despre ce cunoaştere este vorba). Labirintul Catedralei din Chartres Labirintul este accesibil în fiecare vineri, din prima vineri a Postului Mare până în ultima vineri din octombrie. Labirintul catedralei din Chartres îi intrigă pe oamenii din ziua de azi, care se întreabă ce ar putea el să însemne şi la ce le folosea strămoşilor noştri. Fără să-şi dea seama, prin această ultimă întrebare, ei încep să găsească soluţia, intrând pe calea voită de către creatorii labirintului. Din păcate este cunoscut publicului larg pentru « forţele » din centrul său, forţe telurice a căror existenţă nu a fost niciodată demonstrată de către aparatele ştiinţifice actuale, ceea ce nu demonstrează totuşi că aceste forţe nu există, căci anumiţi oameni le simt, deşi nu sunt nici iluminaţi, nici păgâni. Dar bogăţia labirintului este de cu totul altă natură. Una din rădăcinile labirintului este “laborintrus”, cuvânt latinesc care conţine rădăcina “labor”, muncă, în sensul de efort. De la acest termen se trag mai multe cuvinte, precum “labrum”, brazdă deschisă de “labrus”, nume dat securei cu două tăişuri, care separă binele de rău, susul de jos, profanul de spiritual. Poate că aici trebuie căutată sursa « forţelor » semnalate în centrul labirintului, « forţe htoniene », satanice, subpământene? Labirintul este în acest caz un « nod » care blochează toate forţele şi separă aşadar profanul de sacru într-un loc sfânt. Cosmosul era sanctuarul securei, emblema Regelui, echivalent cu Z de la Zeus/ Minos, fulgerul care leagă Pământul de Cer. Securea este instrumentul care leagă sau separă teluricul de celest. O altă origine a numelui este “labra” care desemnează peşterile, galeriile minelor, iar “inthos” este sufixul rădăcinii pre-indo germanice care se raportează la jocurile de copii. Astfel, “labra-inthos”, labirintul, desemnează jocul din peşteră. O legătură posibilă poate să existe aşadar cu celebra Peşteră a lui Platon, între umbre şi Lumină, între alternanţa negru şi alb a labirintului, de-a lungul parcursului care conduce de la profan la sacru, de la întunericul nopţii către divin. Labirintele există în lumea întreagă de mii de ani. Cele mai vechi datează de 15 000 de ani. Le găsim în America, Suedia, Marea Britanie, Italia, India, Egipt şi desigur Franţa. Herodot îl descrie pe cel de la lacul Moeris, construit de Amenemha III din a doua dinastie. El avea 3000 de camere. Anubis, zeul egiptean, călăuzea sufletele morţilor până la Osiris, pentru ca acesta din urmă să ia o decizie despre ce se va întâmpla cu ele. Făcute din peşteri şi cariere, aceste locuri de sub pământ erau locuri iniţiatice. Cel mai faimos, cel din Cnossos, Creta, forma o spirală care se îngusta spre centru, urcând, pentru a da în aer liber. Dedal, creatorul său, a lăsat moştenire numele său asociat cu acest concept de complexitate, dar să nu uităm că fiul său Icar s-a aproprit prea mult de Soare şi i s-au topit aripile. Dacă toate drumurile duc la Roma, anumite intenţii pot să îndepărteze... definitiv. Puţin câte puţin, labirinturile cu 3 dimensiuni, cu căi fără ieşire, cele de dezorientare şi temniţele subterane, au lăsat locul labirinturilor cu 2 dimensiuni şi cu o singură cale, care duce spre centru după încrucişări şi întoarceri înapoi. Un mod bun de a te obliga să te întorci în tine, să cobori în forul tău interior cel mai intim. Există unele circulare (Saint Vital de Ravenne, Saint Savin de Plaisance, Sens, Guingan, Bayeux, Saint Michel de Pavie…), pătrate (Bazilica San Reparatus din Orléansville, Villa Diomède din Pompei, San Bertin din Saint Omer…) şi octogonale (Saint Quentin, Arras, Reims, Amiens…), unele enorme şi altele mici. Per total, în această evoluţie, apelativul labirintic a devenit greşit, căci nu există decât un singur drum. În acest stadiu este interesant de observat că Jocul Gâştei nu este un joc anodin, ci un pelerinaj în labirint pentru copii, în care simbolistica e aceeaşi. Cu capcanele, cu pedepsele sale şi cu întoarcerile înapoi, este un mod de a-i învăţa pe cei tineri, şi câteodată pe cei mai puţin tineri, regulile « jocului vieţii ». Un alt mesaj transmis de Tradiţia strămoşilor primim din jocuri precum « Şotronul », care conduce de la pământ la cer, din infern în paradis trecând printr-o cruce. Dacă ar trebui să definesc labirintul, aş spune că este înainte de toate un drum de rugăciune şi de meditaţie pentru cel care face un pelerinaj. Parţial şi din acest motiv cel de la Chartres este cunoscut sub numele de « Drumul Ierusalimului », căci în vremea cruciadelor, mulţi erau cei care neputând merge în Ţara Sfântă, parcurgeau labirintul, prin substituire, tocmai pentru că nu puteau pleca. Parcurs în genunchi, lua tot atât de mult timp cât ar lua să mergi pe jos o leghe, de unde şi celălalt nume : Leghea. Dar am folosit termenul « parţial », căci termenul Ierusalim depăşeşte simplul nume de Împărăţie Terestră, pentru a face aluzie la Împărăţia Cerească, model ideal pentru cei care caută să regăsească paradisul pierdut, model pentru cei care încearcă să regăsească puritatea primordială printr-o viaţă exemplară. Cel din Chartres este situat între a treia şi a şaptea travee a navei, 7, suma a 4 şi 3,care au fost dintotdeauna simboluri pentru materie şi spirit. Se află aşadar la intersecţia dintre Pământ şi Cer. Omul, în lumea întreagă, este conştient de degradarea stării sale pe Pământ în comparaţie cu ceea ce au cunoscut strămoşii săi cei mai îndepărtaţi. Pentru noi, creştinii, Adam şi Eva sunt modelele arhetipale de unde a început totul. Căutăm să regăsim starea adamică de puritate ideală, cea în care Adam avea “Cuvântul”, adică posibilitatea de a crea invocând cuvântul, aşa cum o face Dumnezeu, Cuvântul. Pentru aceste motive, noi căutăm să reconstruim pe Pământ un oraş asemănător cu cel din ceruri, căutăm Paradisul pierdut, Cuvântul pierdut. Numele ales este Ierusalim căci simbolizează locul în care Messia s-a coborât pe Pământ. Omul care pleacă în pelerinaj cu un scop geografic undeva pe planetă, caută să-şi regăsească Creatorul prin intermediul manifestărilor pe care le traverseză de-a lungul călătoriei şi ajunge la capătul peregrinărilor sale, în stare de simbioză totală cu mediul creat de Dumnezeu. Călătorie « iniţiatică » reală, care este totodată început, « init » de la « initium » şi sfârşit. Atunci face parte din tot, s-a unit cu Unul, creatorul său, complet conştient de partea pe care o are el de jucat pentru îndeplinirea operei divine, în planul manifestat. Cum mai bine se poate « califica » Divinul dacă nu prin cuvântul « absolut » ? Or, « absolum » era numele labirintului din Cnossos, cel al luptei dintre Tezeu şi Minotaur. Odinioară, o placă din bronz reprezentându-l pe Tezeu şi pe Minotaur era fixată în centrul labirintului din Chartres. Între timp, aceasta a fost îndepărtată. Omul care parcurge labirintul pleacă într-o călătorie iniţiatică virtuală. El se izolează de planul manifestat şi se concentrează (ce cuvânt frumos!) asupra lui însuşi, căutând în el urmele manifestării divine. Şi el de asemenea ajunge la capătul călătoriei sale în perfectă comuniune cu Dumnezeu. El înţelege progresiv prin acel du-te vino al traseului care îl apropie şi îl îndepărtează de Centru că este necesar să caute mergând tot înainte, dar că este bine să privească în urma sa, de vreme ce totul a început “înainte”. “La început a fost Cuvântul, şi Cuvântul era la Dumnezeu”. Nu ne putem rupe de rădăcinile noastre, altfel riscăm să murim. Nu ştim dacă exista un fir al Ariadnei la începutul labirintului din Chartres, agăţat de un inel, dar la începutul traseului, un inel şi-a lăsat amprenta. Oare îl lega el pe pelerin în aventura sa, în sensul de “advent”, de trecutul său, de rădăcinile sale ? Noul Tezeu va lupta simbolic cu Minotaurul incontrolabil, cu Minotaurul său, cel al aspectelor negative ale personalităţii sale, aspecte pe care le va recunoaşte faţă de sine însuşi. Va ieşi regenerat, la fel ca Tezeu, aşa cum domnul nostru Isus Hristos învinge moartea şi deschide drumul vieţii. Este regenerat prin statutul său Regal şi triumfă asupra Satanei cu ajutorul firului Ariadnei, firul Fecioarei Maria, firul Iubirii care răspunde bestialităţii şi morţii. Acest fir îi este trimis la timp de către Divinitate şi îl ghidează în probele sale. Să nu pierzi “firul” este fundamental pentru cel care îndeplineşte un Ritual Iniţiatic, fie că acest ritual e din vremea aşa-zisei “Cărţi a morţilor” egiptene sau din timpurile noastre când recităm Psalmii. De remarcat că potrivit Tradiţiei, doar Regii, iniţiaţi şi reprezentanţi ai lui Dumnezeu pe Pământ, puteau să plece şi să revină fără vătămare între cele trei lumi (subpământeană, pământeană şi celestă), căci ei cunoşteau căile. Revenind la pelerinul nostru, ultima oprire în genunchi, ultimul pas, cel care îl plasează în centrul labirintului, cel care marchează reuşita regăsirii, cel care îl obligă să se ridice, era numit pe bună dreptate “Saltul Bucuriei”. Putem să ne închipuim pe cineva sosind la Chartres, rugându-se în Criptă, pentru a se purifica şi a oferi un omagiu Maicii Noastre, descălţându-se (“Leapădă-ţi încălţările din picioare, căci locul în care te afli este sacru”) pentru a nu murdări acest loc sfânt cu praful lumii profane (de la “profanum”, care se află în faţa templului) şi căzând în genunchi în faţa întrării în labirint cu faţa spre altar. Putem să ne închipuim drumul lent şi înaintarea de-a lungul traseului iniţiatic, cântând psalmii lui David. Numeroasele mişcări de dus şi întors ne fac să înţelegem necesitatea introspecţiei, dar şi să evaluăm o situaţie din mai multe puncte de vedere. Este vechea nevoie de a lua o oarecare distanţă pentru a putea judeca mai bine, pentru a asimila problema. Întâlnirea cu un alt pelerin pe drum aminteşte că doar experienţa personală este valabilă. Într-o zi într-un sens, în altă zi în celălalt sens, cel care caută va găsi şi se va fi îmbogăţit pe parcurs cu “punctele de vedere” aparent opuse dar în realitate complementare ale uneia şi aceleiaşi soluţii. Ajuns pe ultima linie dreaptă, el se pregăteşte să-l întâlnească pe cel despre care ştie că este prezent, “cel care este şi a fost dintotdeauna”, în centru. Acolo, este obligat să se ridice, ca fiind aspirat către înalt, singura cale de ieşire din labirint. De fapt, singura alternativă ar fi moatrea. Acesta este “Saltul Bucurei”, căci bucuria este extraordinară pentru cel care trăieşte realmente acest drum. Ultimii psalmi sunt o serie de Aleluia care duc pentru cel ce ştie să asculte, cu un concert unic de muzică sacră. El se află în faţa lui Dumnezeu. “În picioare, oameni”. Dar nu oricare, ci aceia care au devenit conştienţi, adică cei care împărtăşesc “ştiinţa”. De ce cuvântul “Salt” ? Există oare un termen mai bun pentru a descrie trecerea de la o stare a fiinţei la o altă stare ? Cel care a reuşit în demersul său spiritual şi-a schimbat brusc nivelul de înţelegere, în sensul etimologic al termenului, şi într-o clipă, într-o iluminare, face un salt la nivelul superior. Dar această ieşire spre înalt, această întâlnire cu Divinul, cu Lumina, cu Cuvântul, este doar temporară. Trebuie să coborâm pe Pământ pentru a răspândi Cuvântul şi a arăta apoi drumul şi celorlalţi care îl caută. Semnificaţia alchimică a planului catedralelor în funcţie de punctele cardinale Fulcanelli analizează în studiul său planul bisericilor gotice, fie acestea catedrale, biserici de mănăstiri sau de pe lângă colegiile de canonici. Cu puţine excepţii, acestea au forma unei cruci latine, înscrise pe sol. Pornind de la această constatare, Fulcanelli aminteşte că hieroglifa alchimică a creuzetului este tocmai crucea şi face o analogie între patimile îndurate de Iisus Hristos pe cruce şi materia care moare în creuzet, pentru a învia după ce a fost purificată, spiritualizată, transformată. În susţinerea interpretării pe care o conferă simbolului crucii, Fulcanelli aminteşte vechimea acestui simbol – crucea – şi faptul că acesta a fost folosit dintotdeauna, în toate religiile şi la toate popoarele. În acest sens, Fulcanelli aminteşte chiar lucrarea unui cleric catolic, şi anume „La Croix avant Jesus-Christ“, lucrarea abatelui Ansault, apărută la Paris, în anul 1894. Pentru alchimişti – afirmă autorul „Misterului catedralelor“ – planul marilor catedrale gotice medievale ne dezvăluie calităţile materiei prime, precum şi metoda de preparare a acesteia, prin intermediul simbolului amintit, cel al crucii. Astfel, folosirea simbolului crucii ar echivala, pentru alchimişti, cu obţinerea Pietrei unghiulare a Marii Opere filosofale. Aşa cum Iisus Hristos şi-a construit Biserica pe această piatră unghiulară, constructorii Evului Mediu au urmat exemplul divin, în mod simbolic. Fulcanelli identifică inclusiv piatra unghiulară existentă la Catedrala Notre-Dame de Paris. Este vorba de o piatră aflată sub catapeteasmă, în unghiul făcut cu galeria corului, piatră având forma unui chip de diavol, cu o gură imensă, în care enoriaşii obişnuiau să îşi stingă lumânările şi căreia îi dădea un numele semnificativ de „Meşterul Petre Unghiatul“. Acest nume – Meşterul Petre Unghiatul – este, după părerea noastră, extrem de semnificativ nu numai din punct de vedere alchimic, ci şi din punct de vedere transdisciplinar, deoarece reprezintă, în sine, un exemplu transreligios. Într-adevăr, în construcţia lexicală „Meşterul Petre Unghiatul“ – aplicată unei pietre unghiulare din cea mai cunoscută catedrală gotică a Franţei – recunoaştem atât numele Sfântului Apostol Petru – „piatra“ pe care Mântuitorul a edificat Biserica (fragment biblic de o excepţională însemnătate mai ales în mediul catolic, deoarece justifică primatul papal), cât şi termenul de „meşter“ (care poate fi interpretat fie ca o persoană care stăpâneşte un meşteşug ce îi permite să construiască ceva, fie ca deţinătorul unei cunoaşteri secrete, ce poate fi transmisă unor discipoli – sens apropiat de termenul de „maestru“) şi cel „unghiatul“, referitor de obicei la animale, desemnând fiinţe cu unghii mari şi puternice; în acest caz însă, este o referire directă la unghiile cu care sunt reprezentate personajele diabolice, în creştinism. Astfel, putem spune că avem de a face cu o construcţie dublu oximoronică, întrucât aduce la un loc, pe de o parte, un element divin sau sfânt (numele Sfântului Apostol Petru, în calitatea sa de piatră unghiulară) cu un element diabolic (referirea la îngerul căzut) cât şi, pe de altă parte, un element creştin (acelaşi nume al Sfântului Apostol Petru) cu un element păgân (termenul de maestru). Folosind tipul de argumentaţie uzitat de Fulcanelli, putem propune următoarea rezolvare a contradicţiei care apare între elementul sacru şi cel diabolic, din această construcţie. Astfel, terţul care acţionează de pe un alt nivel, reuşind să concilieze cele două contrarii, este termenul de „maestru “ adică de deţinător al unei cunoaşteri ce îi permite tocmai depăşirea contrariilor. Numele „Meşterul Petre Unghiatul“ sub forma unei contradicţii între doi termeni, unificaţi de un terţ. Rozetele Lumină în Întuneric – Un dar din trecut Abilitatea de a crea frumuseţe este cea mai minunată dintre calităţile cu care Dumnezeu i-a dăruit pe oameni. Iar a aprecia frumuseţea – fie ea naturala sau creată de om – nu e doar o bucurie, ci o chemare spre ceva mult mai mare decât noi înşine. Există momente în viaţă care, deşi rare, ne fac să simţim că există mult mai mult in lume decât ceea ce vedem în fiecare zi, momente în care suntem conştienţi de un mare potenţial nepus în valoare şi pe care ajungem sa le asociem cu Absolutul. Această ”amplificare” a conştiinţei poate fi indusă de o persoană, un loc, o privelişte, un obiect. Catedralele gotice au fost pentru mulţi oameni de-a lungul timpului astfel de locuri. Abatele Suger a fost cel după specificaţiile căruia s-a construit prima catedrală gotică, catedrala Saint-Denis, terminată la 1144. Intrând în ea, abatele a simţit că pătrunde într-un spaţiu care nu e nici în întregime pământean, nici în întregime celest, ci undeva la jumătatea drumului între ele, un loc care se desprinde de lumea onişnuită. Inovaţia introdusă de Suger la Saint-Denis a constat în a pune împreună elemente care mai fuseseră folosite până atunci, dar separat, la alte biserici. Ansamblul de arce butante şi contraforţi, precum şi bolta pe nervuri şi vitraliile mai fuseseră folosite şi înainte. Cu toate acestea, aducerea lor împreună a generat o schimbare radicală în perceperea clădirii: masivitatea şi soliditatea romanicului sunt înlocuite de o energie nouă, de o aspiraţie spre cerul însuşi şi de o delicateţe a structurii care pare ca sfidează gravitaţia. Noua energie e simbolizată de lumină. Arcele butante de la exterior eliberează pereţii de mare parte din greutatea bolţilor, astfel că masivitatea lor dispare. Sunt înlocuiţi de mari suprafeţe vitrate, pline de culoare şi radiind lumină. Aproape fiecare biserică ce urmează acestui moment aspiră să devină imaginea Ierusalimului Ceresc, ale cărui fundaţii sunt încrustate cu pietre preţioase. Această aspiraţie este esenţializată la Chartres şi, în formă miniaturală, la Saint-Chapelle, din Paris. Dintre imaginile Paradisului care apar de-a lungul secolului XIII cele mai spectaculoase sunt rozetele. Ele par suspendate între podea şi boltă, între cer şi pământ, un giuvaier amplu care conţine multe altele. Apar aproape ireale, adimensionale şi aspirând către ceva ce transcende biserica însăşi. Perfecţiunea lor se naşte din geometrie care este, conform lui Rodin „principiul general (fundamental) al lucrurilor”. O persoană care a avut o eperienţă similară celei a abatelui Suger a fost arhitectul Eugene Viollet-le-Duc, pentru care restaurarea şi conservarea bisericilor gotice din Franţa a devenit. Cu toate că, de multe ori, încercările de restaurare ale acestei epoci nu sunt foarte reuşite, ele au meritul de a fi ajutat la păstrarea monumentelor gotice până în zilele noastre. Modul în care au pătruns rozetele în catedrale e destul de misterios. Ele apar destul de neaşteptat în jurul anului 1200 şi în mai puţin de 50 de ani se răspândesc în întreaga Franţă. Câteva rozete apar şi în Anglia, Italia, Spania şi Germania, dar ele rămân un fenomen particular Franţei şi au o maximă dezvoltare în jurul Parisului. La toate cele trei mari catedrale timpurii cele mai mari rozete posibile au fost introduse încă de la început pe toate cele trei laturi, iar, în cazul catedralei Laon, posibil chiar pe toate cele 4 laturile. Motivul acestei insitenţe asupra ferestrei-rozetă poate fi căutat în limbajul simbolic şi în contextul epocii. Un simbol al adevărului Una dintre cele mai importante contribuţii ale abatelui Suger la arhitectura gotică a fost aplicarea extensivă a iconografiei tipologice (ce respectă un tipar, model de organizare). Dispunerea unui subiect din Noul Testament lângă unul din cel Vechi par să prefigureze acest model (de exemplu Iona ieşind din balenă alături de Înviere).La Chartres faţa nordica înfăţişează regi, preoţi şi profeţi, iar faţa sudică cei 24 de bătrâni ai Apocalipsei. Transformarea de la o latura a bisericii la alta nu corespunde doar unei transformări ce are loc în spaţiu, ci şi uneia ce are loc în timp. Clădirea însăşi ilustrează acest lucru prin împărţirea spaţiului ei în două laturi, cea nordică şi cea sudică, ce reflectă împărţirea temporală între Noul si Vechiul Testament. Între cele două se află nava, de forma unei cruci latine, ce derivă din forma multor biserici timpurii pe planul unor cruci greceşti, cu braţe egale. Termenul de navă sugerează şi el o semnificaţie mai profundă, fiind derivat din mai vechiul termen latin „navis”, vas: Arca Vechiului Testament transformată în Noua Biserică. Arca devine, astfel, o navă metafizică care poartă omenirea prin timp, iar rozetele aşezate pe laturile nordică şi sudică sunt stelele ce îi ghidează cursul. Mai există, însă, o arcă, Chivotul Legii (Ark of th Covenant). Acesta este simbolul Cunoaşterii care trebuie transmisă mai departe de-a lungul istoriei. În timpul Patimilor lui Hristos catapeteasma Templului s-a rupt în două indicând un moment de răscruce în existenţa omenirii, în care Misteriile lumii antice îşi pierd valabilitatea. Rozetele ca simbol al eternului transcend cuvintele. În interiorul bisericii percepem elemente din piatră, lumină, culoare şi umbră, toate dimensionate şi proporţionate după măsura omului, ele exprimând condiţia omului pe Pământ şi, în acelaşi timp, aspiraţia lui către ceva superior. Rozetele sunt o excepţie de la această regulă. În interiorul lor pare că reperele şi dimensiunile spaţiului convenţional sunt suspendate; ele ar putea să fie infinit de mici sau de mari. Ele sunt imaginea unui adevăr etern, acela al Logos-ului, Cuvântul însuşi. Pentru creştinism, Hristos este Logos-ul. El se află în centrul fiecăreia dintre cele trei rozete la Chartres, fiecare reprezentând unul dintre cele trei aspecte ale sale: copil înspre nord, înviat înspre sud şi judecând înspre vest. Fiecare dintre cele trei direcţii din interiorul clădirii reprezintă un moment în timp, nordul fiind trecutul (Vechiul Testament), sudul prezentul (Noul Testament) si vestul viitorul (Judecata de Apoi şi crearea Noului Ierusalim). Prin Logos sensul celor trei aspecte devine unul al unui prezent etern; în rozete, prin însăşi calitatea formei lor, conştientizarea acestui fapt se face la un nivel foarte profund al minţii (conştiinţei) umane. Rozetele sunt, pentru a folosi termenul popularizat de C.G. Jung, mandale. Forma lor radială şi predominant cvadrilaterală e una ce apare spontan în vise şi artă ca o aspiraţie către un întreg coerent: „un model ordonator […] care apare ca o cruce pe un cerc – sau ca un cerc împărţit în patru- şi se impune asupra haosului psihic restabilind locul fiecărui lucru şi ţinând lucrurile laolaltă datorită cercului protector”. Ferestrele rozetă simbolizează, astfel, cea mai înaltă aspiraţie a omului: de a înţelege ordinea lumii create de Dumnezeu, de a deveni unul cu El şi, în final, de a deveni participanţi la actul creerii. Ca mandale ele îndeplinesc prima cerinţă impusă celor ce pleacă în această călătorie, permiţându-le acestora să se supună chemării Psalmului 46 „Opriţi-vă şi ştiţi că eu sunt Dumnezeu”. Drumul spre desăvârşire în creştinism implică studiu, gândire, contemplare şi acţiune. Viaţa îşi găseşte cea mai potrivită expresie în acţiune şi în gesturile de caritate, ceea ce deosebeşte creştinismul de alte religii. Prima cerere a misticii este de a porni în căutarea sufletului prin purificare, de a deveni „perfect, aşa cum Tatăl ceresc e perfect” (Matei). Aceasta e simbolizată de Fecioara Maria, care e reprezentată, în general, în centrul rozetelor nordice. Ea reprezintă însumarea întregului trecut si chintesenţa Vechiului Testament, tot ceea ce s-a petrecut înainte de venirea lui Hristos. Ordinea geometrică perfectă a ochiurilor rozetei invită privitorul să interiorizeze această ordine, să devină unul cu sine şi cu lumea înainte de a acţiona. În acest sens, rozetele ar putea fi considerate cheia către propriul suflet, iar catedrala aceea către o lume transfigurată prin Cuvânt. Scriitorul anonim al textului medieval „Norul Neştiinţei” (Cloud of Unknowing) avertizează, însă, că un om ce nu cunoaşte puterile sufletului poate să se rătăcească în căutarea înţelegerii spirituale; pentru el, Harul nu trebuie înţeles ca un rod al unor eforturi, ci ca un dar al Domnului. Agentul Harului este Sfântul Duh, care coboară asupra Sfintei Marii ce ţine în braţe pruncul sub forma unui pormbel la Chartres. Se relevă, astfel, prima cerinţă a misticismului: o deschidere care provine din inocenţă. Harul este, în acelaşi timp, şi un mod de a proteja sufletul neştiutor împotriva răului. Şi aici este relvantă forma de mandală; ea simbolizează ceea ce Jung a numit individualizare, procesul prin care indivizii şi societatea pot deveni una, iar dezechilibrele lumii occidentale pot fi rectificate. Aceste dezechillibre provin din neputinţa de a asimila inconştientul, ceea ce dă naştere unei dezvoltări excesive a personalităţii (cu o cunoaştere foarte superficială a adevăratului sine) şi tendinţa de a proiecta permanent asupra celor din jur sau a imaginilor ce ne apar din inconştient a propriului nostru dezechilibru. Jung a observat ca mandalele tind să îşi facă apariţia în momente de confuzie şi perplexitate psihică. În imaginarul medieval s-ar putea spune că această stare e exprimată de Judecata de Apoi, înfăţişată în rozetele vestice de la Chartres şi Mantes, cu polarizarea binelui în partea superioară şi a răului în partea inferioară şi Hristos în centru ca mediator. Secolele XII-XIII au fost într-adevăr o perioadă de confuzie şi haos în istorie: fanatismul cruciadelor, lupta dintre credinţă şi raţiune între Biserică şi universităţi, ereziile, dezechilibrul de putere dintre Biserică şi Stat, Inchiziţia. Deşi mulţi oameni ar putea să fi trăit fără să fie conştienţi de cel puţin unele dintre aceste conflicte, ele ar putea, în termeni Jungieni, să îşi fi lăsat amprenta asupra inconştientului colectiv al epocii. Aceasta ar fi dat naştere aproape spontan unui proces de creare a mandalelor-rozete, care ar deveni, astfel, conform lui Jung, o expresie a confuziei psihicului celui ce le creează şi un mijloc de a începe un proces de vindecare sau de refacere a echilibrului. Forma sau modelul radial al multora dintre rozete indică nenumărate drumuri către un centru, către adevăratul sine, nucleul sufletului. În acelaşi timp, acest proces de autocunoaştere e pentru mistic un drum spre a pune adevăratul sine, aflat într-o stare de inocenţă, în contact cu infinitul. Dar acest lucru nu se poate realiza numai în lumea interioară; fiecare pas în lumea interioară trebuie însoţit de un gest, de un efort în lumea materială, similar unei inspiraţii urmate de o expiraţie sau a corelării dintre yin şi yang, în filosofia taoistă. Regină a catedralelor Parisul secolului XII se afla în centrul unei renaşteri medievale, un punct de intersecţie a cunoştinţelor din întreaga Europă şi Orientul Mijlociu. Acest spirit s-a continuat şi o bună parte din secolul XIII, până când ciuma, războaiele şi epuizarea lui însuşi i+au stins flacăra. După această epocă majoritatea proiectelor de biserici nu au mai avut succes. Construcţia de biserici din această epocă a fost extrem de prolifica. Conform lui Henrz Adams (rhitect al secolului XIX) şi abatelui Bulteau aproximativ 80 de catedrale si în jur de 500 de biserici de dimensiuni apropiate au fost începute numai în Franţa în intervalul 1170-1270, şi multe dintre ele au fost terminate în interiorul acestui interval. A fost o activitate care ar fi consumat aproape o treime din ceea ce se consideră azi a fi Produsul Intern Brut şi ale cărei origini şi scară probabil că nu vor fi niciodată complet explicate. Singurul lucru observabil este că ceva a motivat oameni de toate ocupaţiile şi clasele sociale să se implice într-o activititate al carei rezultat a fost o muncă de o calitate şi inovaţie doar rareori egalate în cursul istoriei. În acelaşi timp ele au servit la sudarea comunităţilor şi au depăşit o singură generaţie. Kenneth Clark despre fenomenul Chartres în a sa „Civilizaţie”: „.. credincioşii se înhamau la carele ce aduceau piatra şi le purtau de la carieră la catedrală. Entuziasmul s-a răspândit în întreaga Franţă. Bărbaţi şi femei veneau de departe cărând poveri de provizii pentru lucrători –vin, ulei şi porumb. Printre ei se aflau stăpânii şi doamnele lor trăgând carele împreună cu ceilalţi. Era o disciplină perfectă şi cea mai profundă linişte. Toate inimile erau unite şi fiecare şi-a iertat duşmanii.” Terminarea construcţiei unei catedrale, sau a celei mai mari părţi din ea (pentru că puţine catedrale au fost vreodată terminate) oamenii trebuie să fi avut un sentiment al reuşitei imposibil de exprimat în cuvinte. Mulţi dintre cei ce participau la prima slujbă şi păşeau pentru prima dată înăuntrul bisericii ar fi fost nepoţii celor ce aşezaseră fundaţiile. Această renaştere a secolului XII poate fi asemănată în originalitate şi energie cu aceea ce are loc în Florenţa 250 de ani mai târziu, pentru că ea a lăsat o urmă foarte puternică asupra culturii occidentale. Cruciadele timpurii au adus din Orientul Mijlociu cunoaşterea grecilor şi a arabilor în domeniile matematicii, construcţiilor, poeziei şi filosofiei. Lucrările lui Aristotel fuseseră redescoperite şi au fost integrate împreună cu o sursă separată de cunoaştere de origine greacă, arabă şi ebraică care se dezvoltaseră în Spania; unele dintre mănăstiri, mai cu seama Cluny, studiaseră chiar Koranul. O limbă comună, latina, punea în legatură întreaga comunitate scolastică. Episcopi, clerici şi învăţaţi din Franţa. Anglia, Italia, Germania şi Spania călătoreau frecvent, determinând o difuzie şi transformare a cunoaşterii. Dintre toate şcolile care au studiat şi împărtăşit cunoaştinţele epocii, una dintre cele mai originale şi influente a fost aceea care a aparţinut de catedrala Chartres. Munca ei reflectă o combinaţie de entuziasm faţă de inovaţie şi respect pentru tradiţie specifice secolului al XII: „ Suntem ca nişte pitici căţăraţi pe umerii unor uriaşi, ca să putem vedea mai mult şi mai departe decât ei; ceea ce vedem nu vedem, însă, datorită agerimii propriei noastre priviri sau a staturii noastre, ci tocmai pentru că suntem ridicaţi şi purtaţi de acea masa gigantică.” Acestea sunt cuvintele lui John de Salisbury care îl cita pe Bernard de Chartres, unul dintre cei mai mari cancelari ai şcolii. Contribuţia şcolii şi ale cancelarului au fost cu siguranţă mari, munca lor fiind esenţiala pentru înţelegerea catedralei Chartres şi a multor altor catedrale construite în perioada de avânt a spiritului gotic. Lor pare să li se aducă un omagiu, odată cu instalarea, 100 de ani mai târziu, a rozetei şi vitraliilor de pe latura sudică, care îî înfăţişiează pe cei patru evanghelişti în postura de pitici sau tineri purtaţi pe umeri de uriaşi. Friedrich Heer descrie şcoala ca fiind poate cel mai luminos simbol al mişcării intelectuale a secolului al XII-lea cu toată puritatea avântului său şi a remarcabilei sale îndrăzneli. Între uriaşii pe spatele cărora şi-au clădit opera se numărau Platon, Plotin, Beothius, Sf. Augustin şi Biblia. Atitudinea lor spre cunoaşter, liberă şi lipsită de prejudecăţi le-a permis să îşi dezvolte calitatea de creştini luând tot ce era mai bun din puritatea clasicismului grec, a devotamentului islamic şi a gândirii arabe. Au încercat să îl cunoască pe Creator, cunoscându-i creaţia. Intellectibilitas, spune Heer, a fost un termen nou introdus la Chartres care îi definea principiul de bază „Dumnezeu, cosmosul, natura şi omenirea pot fi examinate, măsurate, înţelese, se poate raţiona despre ele şi despre proporţiile, numerele, greutatea şi armonia lor.”. Unul dintre primele repere ale şcolii a fost „Hexameron”-ul lui Thierry (sau „Cele şase zile ale creaţiei”), bazat în mare măsură pe teoriiile lui Pitagora despre semnificaţia numerelor; acesta a determinat o înţelegere a divinităţii ca forma ce există în toate lucrurile. Pe parcursul secolului XII şcoala a dezvoltat conceptul lui Thierry despre Creaţie într-o înţelegere despre creaţie în orice moment al ei. Lucrările lui Plotin şi Beothius au fost de o deosebită importanţă în acest punct pentru a construi pornind de la Biblie şi „Timaeus”-ul lu Platon o concepţie despre natură şi înţelepciune ca fiind puterile creatoare ale cosmosului; în cartea lui Bernardo de Sylvestris „De mundi universitate” întâlnim zeiţa Natura ca mamă eternă şi mereu fertilă a tuturor. Ca putere creatoare Natura a fost identificată (în special de către Alain de Lille) cu Eros al antichităţii clasice, care în termeni creştini devine Iubirea lui Dumnezeu. Tot el vedea numerele ca puterea ce ţine universul laolaltă. Şcoala din Chartres pare să fi elaborat o concepţie despre evoluţie, extrasă din toată cunoaşterea aflată la dispoziţie, creştină şi păgână în egală măsură, şi care cuprindea Vechiul Testament, numerele, geometria, cosmosul, Iubirea Divină şi Noul Testament. Este în esenţă Logos-ul, Cuvântul, din Evanghelia Sfântului Ioan văzut prin prisma celor mai noi cunoştinţe ale epocii. Sfântul Ioan îl vedea pe Hristos ca pe o întrupare a conceptului filosofic al Logos-ului, care, în primul secol al erei noastre, a fost considerat de învăţaţii din Alexandria ca fiind Principiu Creator al Universului în Raţiune Absolută, manifestat în toate lucrurile, de la stele până la fulgii de zăpadă şi, în ultimă instanţă, şi în activitatea oamenilor. Acest amalgam de idei greceşti, evreieşti şi egiptene şi-au găsit cea mai importantă sinteză şi expresie în Philon din Alexandria. Sfântul Ioan a perceput importanţa acestei filosofii, sincronizarea ei cu momentul de apariţie al lui Hristos şi importanţa amândurora pentru destinul omenirii. Studiul filosofiei Logos-ului pare să îi fi determinat pe învăţaţii şcolii de la Chartres să vadă propria lor muncă ca pe un element constitutiv al ordinii dinine în creaţie, astfel că, la acel moment, lumea părea gata să primească cunoştinţe noi prin însăşi intermediul Şcolii. Ar fi făcut acest lucru ghidată de Duhul Sfânt ca agent al Provindeţei. În catedrala de la Chartres, în afară de rozetele mari, care par să fie ele însele o expresie a Logos-ului (una avându-l în centru pe Hristos, ca întrupare a Cuvântului, şi cealaltă pe Fecioara Maria), mai există două mai mici, una pe latura nordică a transeptului şi una deasupra corului care îl înfăţişează pe Hristos în postura de Creator ce domneşte deasupra haosului primordial. În mâna stângă ţine globul cosmosului împărţit între pământ, apă şi cer si având în mijloc castelul omenirii, în timp ce mâna Lui dreaptă se ridică într-un gest de binecuvântare. Este o imagine care ni-L arată direct ca Logos, mediatorul dintre ceruri şi pământ. În acelaşi timp, fiecare rozetă este un simbol al iubirii, universului şi eternităţii şi o contrucţie care cuprinde geometrie, numere şi lumină, toate fiind componente ale Logos-ului. Fiecare dintre rozetele de la Chartres este specială. Cea de pe latura nordică a transeptului este compusă după trei seturi de geometrii corelate, dintre care una este bazată pe şirul lui Fibonacci. O a doua geometrie încorporează toate elementele principale ale ferestrei într-un sistem de triunghiuri echilaterale, iar un al treilea aliniază geometriile create de primele două. De asemenea, numarul 12 care guvernează toate aspectele ferestrei este produs de 3 şi 4, primul simbolizând spiritul (Treimea) şi al doilea materia (elementele). Produsul, 12, este o rezultatul tuturor combinaţiilor posibile de 3 şi 4, simbolizând totala pătrundere/infuzare cu spirit a materiei întregului cosmos –pentru care rozeta însăşi este un model. Spritul acţionează continuu prin întreg spaţiul şi timpul – „iubeşte şi ghidează întreaga materie creată”, conform lui Thierry. Şi ca simbol al acestei iubiri rozeta este Erosul sau Iubirea Divină a puterii creatoare a cosmosului. Este o fuziune şi manifestare perfectă a ideilor Şcolii: un obiect de mare frumuseţe creat de om pentru Dumnezeu. Imaginea creştină a Iubirii Divine este Fecioara Maria. Ca mamă a lui Iisus ea devine Regina Bisericii lui Hristos şi ei îi sunt dedicate cele mai multe dintre catedralele franceze. Precum roza fusese simbolul Afroditei, tot aşa ea devine floarea Mariei. Roza însăşi este simbolul iubirii şi al uniunii; transferată rozetei ea simbolizează Iubirea Creatorului. Este o viziune asupra cosmosului în acelaşi timp ca şi prin roza-mandală a întregirii suprapusă asupra lumii. „Unde să începem? Nu există niciun început. Începe de unde ajungi. Opreşte-te în faţa a ceea ce te captivează. Şi lucrează! Vei pătrunde încetul cu încetul în unitate. Metoda se va naşte pe măsura interesului tău; elemente pe care atenţia ta le separă iniţial pentru a le analiza, se vor uni pentru a compune întregul. În exilul calm al lucrului, învăţăm prima oară răbdarea, care la rândul ei ne învaţă energia. Energia ne dă tinereţea eternă născută din stăpânire de sine şi entuziasm. Dintr-o asemenea poziţie putem vedea şi înţelege viaţa, această delicioasă viaţă pe care o denaturăm prin artificiile spiritului nostru închis şi prăfuit, deşi suntem înconjuraţi de capodopere ale naturii şi artei. Pentru că noi nu mai suntem în măsură să le înţelegem, mereu inactivi, deşi mereu agitaţi, mereu orbi, în ciuda splendorilor ce ne înconjoară. Dacă am putea numai să înţelegem arta gotică am fi irezistibil atraşi înapoi spre adevăr.” Auguste Rodin, „Catedralele Franţei” Rozeta în catedrală Încă de la început rozetele urmau să creeze probleme. Problemele şi întoarcerile din drum întâlnite la Chartres, Laon şi Paris au fost menţionate deja, dar cea mai fundamentală problemă care priveşte toate rozetele gotice e aceeaşi: cum să integrezi un cerc atât de mare, o formă statică într-o cladire cu o tendinţă spre verticalitate atât de puternică. Ferestrele circulare se potrivesc suficient de bine într-o catedrală romanică, unde se află în armonie cu stabilitatea şi echilibrul intrinsec al stilului. Un cerc aşezat la jumătatea unei faţade gotice, însă, va avea efectul de a frâna mişcarea ascendentă a privirii pe care toată clădirea încearca să o scoată în evidenţă. E posibil, însă, ca exact aceasta să fie intenţia: o pauză de un moment, sugerând nevoia de a reflecta în mijlocul vertiginoasei energii eliberate în arhitectură de spiritul epocii. Pentru Henry Adams rozetele nu pun cu adevarat o problemă estetică şi nici nu introduc un conflict între stiluri: Cu toate acestea, unii arhitecţi au resimţit cu siguranţă conflictul şi au incercat din răsputeri să îl amelioreze. În goticul timpuriu se vede o tendinşă de a încadra cercurile în pătrate sau de a le include în faţadă fără a încerca să le integreze. În catedrala din Amiens arcul frânt al bolţii se rotunjeşte pentru a face loc rozetei care astfel se potriveşte foarte bine aici. Rozetele se aşează cel mai bine pe faţadele goticului flamboaiant unde preiau şi duc mai departe ritmul şi tensiunea liniilor curbe ale restului edificiului. Lucrările lui Mertin Chambiges la Sens, Beauvais, Troyes şi Rouen sunt exemple perfecte. Rozetele nu au fost în niciun caz universal acceptate la început. După sfinţirea catedralei Saint-Denis în 1144 au luat naştere şase şcoli principale de arhitectură gotică: Ile-de-France, Champagne, Picardia, Burgundia, Anjou şi Normandia, cărora li se adaugă călugării-constructori ai Ordinului Cistercian. Ferestrele circulare au fost larg folosite de primele două şcoli, şi, într-o mai mică măsură, de cea normandă, dar în rest par să fi fost asimilate mai greu. În Anglia, în apropierea şcolii normande, a existat un schimb destul de larg de idei şi stiluri, dar rozetele nu au avut niciodată o utilizare prea largă. Printre ferestrele originale de la Westminster Abbey sau Sf. Paul ar putea la fel de bine să se fi numărat şi rozete de o calitate egală celor franceze; cu toate acestea arhitecţii englezi au preferat ferestrele înalte şi încheiate în arc frânt, precum şi amplii pereţi de sticlă pe care îi întâlnim la bisericile din York, Bath, Gloucester, Salisbury, Wells şi Lincoln. Motivele acestei preferinţe aparente sunt obscure dar ar putea să rezulte, în afară de diferenţa de gust, din calitatea diferită a luminii în Anglia, cu amurgul ei mai lung şi intensitatea luminii mai slabă chiar şi în timpul verii. Odată cu înaintarea în secolul al XIII-lea, pe măsură ce arhitecţii măreau tot mai mult înălţimea bolţilor, au început să apară probleme legate de rezolvarea spaţiului rămas sub rozete. Deasupra portalului vestic de la Notre-Dame din Paris problema a fost rezolvată în exterior prin introducerea unui şir de mari statui ale Regilor Iudeii, în loc de ferestre; în interior, aceasta a dat naştere unei suprafeţe foarte mari de perete gol, care este acum în mare parte mascat de forma de frunză de smochin a orgii. Rozetele sudică şi nordică sunt asezate deasupra unui şir de ferestre înalte care formează un perete de sticlă de aproape 17 m înălţime, al căror scop este rezolvarea acestei zone dreptunghiulare dificile. La Amiens, unde bolţile au înălţimea copleşitoare de 43 de metri, rozetele ocupă numai în jur de 10.7 metri. Pe faţada vestică, un şir de statui ar fi fost neadecvat, astfel că dedesubt a fost adăugat un fel de triforiu exterior, în timp ce portalul este extins în sus până la maximul admisibil. Rezultatul este magnific, chiar dacă apare oarecum forţat şi neechilibrat. Pinionul (pignon) sau frontonul de deasupra uşii începe să crească la Paris (pe faţada sudică), iar la momentul intrării în epoca goticului flamboaiant se suprapune deja ferestrelor în arc frânt. La Sens, Limoge şi Tours ajunge până la înălţimea rozetei, iar la Rouen, Troyes şi Auxerre chiar mai departe, până la punctul maxim al rozetei. Aceste frontoane sunt în general frumos executate şi includ deseori propriile lor rozete – precum la Sees, Bourges şi Tours. Ele reprezintă încă o încercare de a aduce armonie întregii faţade şi de a integra rozeta în liniile puternice verticale ale goticului. La Paris, motivul rozetei este înălţat şi mai mult, până chiar sub frontonul acoperişului, iar la Beauvais, vreme de trei ani, a existat o rozetă de piatră în clopotniţa care se ridică până la mai mult de 160 de metri înălţime, înainte de prăbuşirea ei în 1753. Rezultă, într-un final, că integrarea cu succes a rozetelor înseamnă armonie totală în interior şi în exterior. Fie că rozeta din interior este o explozie de lumină şi culoare, fie că este un glob cu o strălucire liniştită, efectul este, într-o anumită măsură guvernat şi de poziţionarea restului vitraliilor în interiorul bisericii. La Chartres, de exemplu cele 12 cele mai importante părţi ale rozetei vestice par să fie agăţate de 12 mici stele pe cer, armonizându-se perfect cu cele trei ferestre de dedesubt (sau cel puţin se armonizau, până când cele trei ferestre au fost curăţate între 1975 şi 1977, iar neregularităţile subtile ale sticlei au fost, în mare măsură, eliminate. Rozele părţilor sudică şi nordică a transeptului sunt integrate perfect vitraliilor ilustrându-i pe profeţi, preoţi şi evanghelişti aflaţi dedesubt; de fapt, ele apar ca halouri de lumină deasupra acestor purtători ai Cuvântului – sursa lor de inspiraţie şi aspiraţia lor, în acelaşi timp. La Paris, cele doua reţele formate de rozete şi de ferestrele de dedesubt conţin de aproape două ori mai multă sticlă decât cele de la Chartres, dar sunt la fel de bine integrate. Din păcate, acest lucru nu mai e valabil la majoritatea celorlalte catedrale. Ravagiile datorate timpului şi omului au dus la pierderea unei cantităţi atât de mari din sticlăria originală, încât cea rămasă nu mai poate fi percepută în condiţiile corecte. Ochiurile dispărute sunt frecvent înlocuite cu grisaille (sticlă colorată în tonuri de gri) sau chiar cu sticlă transparentă care creează o lumină prea puternică pentru a mai permite aprecierea sticlei medievale rămase la adevarata ei valoare. În anumite momente, însă, deşi rar, soarele încă mai creează jocuri de lumină pe piatra din preajma rozetei, creând frumoase efecte. La Reims, unde o mare parte a fost pierdută din cauza razboaielor, există şi una dintre cele mai de calitate restaurări. Capătul vestic susţine două rozete, una aşezată cu grijă în timpanul rămas sub cealaltă, iar lumina provenită de la ampla fereastră de secol XIII de deasupra şi fereastra modernă creată de Jacques Simon se combină perfect cu statuile care se aliniază în lungul peretelui pe ambele părţi ale rozetei mai mici. Sticla din rozetă Lumina se schimbă de-a lungul zilei, fie că e iarnă sau vară, atât în intensitate cât şi în culoare, astfel că ferestre diferite atrag atenţia în momente diferite. De fapt, unele ferestre par să prindă viaţă numai în anumite momente, deseori când aproape ca nici nu le acorzi atenţie. În lumina schimbătoare a zilei şi a momentului din an, vitraliile marilor rozete sunt la fel de subtile ca sticla din oricare altă parte a catedralei. Din păcate detaliile lor sunt greu de perceput pentru că puţine sunt la o înălţime mai mică de 9 metri de la sol. Sunt mai uşor vizibile din triforiu, tribună sau folosind un binoclu. Oricare din variante va dezvalui că s-a pus tot atât de multă grijă în lucrul rozetelor ca şi în ferestrele aflate mult mai aproape de înălţimea ochiului. Arta de a picta şi pigmenta sticla în masă s-a dezvoltat considerabil în secolul al XII-lea. La lucrările de la Saint-Denis au fost necesare cantităţi mari de sticlă, dar înainte de acest moment tehnicile de lucru erau rudimentare. În numai câţiva ani, însă, în jurul Parisului au apărut mai multe ateliere, urmând apoi ca Chartres să devină un centru unde se făcea sticlă nu doar pentru clădiri din Franţa, cât şi pentru biserici din Anglia. Mare parte din inspiraţia pentru această artă a venit din partea luptătorilor ce se întorceau din cruciadele din Ţara Sfântă. Una dintre rute trecea prin Veneţia şi Boemia, de unde au ajuns materiale şi tehnici noi, care s-au potrivit perfect cu arta pe măsură ce ea evolua în Franţa. Chartres este locul unde, datorită unei deosebite purităţi a nisipului din râuri, au fost create exemplele cu cea mai fină calitate. Sticla de aici urma să devină legendă, datorită misterului care înconjura modul de a o produce. Aceasta a condus la ipoteza că sticla e o invenţie a alchimiştilor, ceea ce ar putea sau nu să fie adevărat: aurul era folosit în producerea unor anumite nuanţe de roşu – sau rubiniu – ale sticlei. După spusele călugarului medieval Teophilus, sticlăria era o artă rafinată (?) ale cărei secrete erau bine păzite în vremea sa (1100-55). Detaliile metodei de producere a sticlei în Evul Mediu rămân în mare parte necunoscute – cu siguranţă, de atunci, nu s-a mai putut crea nimic la fel. Există ilustraţii care arată modul de desfăşurare a lucrului, dar prea puţine indicaţii privind ce se întamplă de fapt. În mod similar, există puţine informaţii şi în privinţa modului de distribuire a responsabilităţii între cel ce propunea designul şi cel care îl executa; în cazul rozetelor, nu se ştie dacă idea venea de la maestrul pietrar sau de la sticlar, sau dacă se inspirau unul pe altul. După cum ştie orice mestesugar autentic, munca artistului sticlar poate fi uşor imitată superficial sau pervertită prin necunoaştere, ceea ce s-a şi intamplat cu mare parte din lucrări după secolul XIII, când „secretul” s-a pierdut. Dacă există vreun mister în legătură cu lucrul vitraliilor atunci acesta se află probabil în cunoaşterea unei metode de a lucra cât mai constant într-o dispoziţie extrem de creativă şi cu grijă şi dragoste infinite. Există cu siguranţă nenumărate dovezi ale greutăţilor prin care aceşti artizani au trecut pentru a obţine frumuseţe şi perfecţiune constante. Povestirea lui Theophilus este cu siguranţă extrem de utilă, chiar dacă ea provine din perioada de dinainte de apogeul tehnicii şi de momentul în care atelierele de la Chartres să fi fost mai solid întemeiate. El descrie procesul prin care sticla era turnată, iar ingredientele adăugate la momente cruciale ale topirii şi cum, pe masură ce secolul XII se desfăşura, sticla era suflată pentru a da un produs mult mai subţire şi mai usor de prelucrat. Formula generală era de a se combina două părţi de cenuşă de lemn de fag şi o parte de nisip de râu, a căror combinaţie dădea o sticlă de o culoare uşor violetă (rezultată din prezenţa impurităţilor de mangan). În timpul fuzionării se adugau compuşi metalici care să dea anumite culori: oxid de cobalt (din Boemia) pentru albastru, oxid de cupru pentru roşu, şi clorura de argint pentru galben. În vremea lui Theophilus aceasta era turnată pe o suprafaţă netedă dar mai târziu era suflată într-un cilindru luc care era apoi tăiat şi întins pentru a forma foaia de geam. Cu un cleşte metalic încins se tăia apoi foaia, iar poziţia bucăţilor în compoziţia finală era aleasă. Desenul era copiat mai întâi pe o suprafaţă albă iar bucăţile tăiate şi selectate astfel încât defectele sticlei să poată fi folosite cu efect artistic maxim. Chiar aceste defecte, bule de aer, granule de nisip, dâre şi variaţii în grosime dau sticlei calitatea de a capta lumina în mod atât de particular. Parte din această sticlă era tăiată în formă şi aranjată chiar în panoul de geam, dar mare parte din ea era tratată mai departe cu pigmenţi care să scoată mai mult în evidenţă zonele mai deschise sau mai închise, liniile şi alte detalii. Pigmentul era format dintr-un amestec de pilitură de fier şi răşini şi era pictat pe sticlă pentru a crea detaliile, înainte ca aceasta să fie arsă din nou. Pentru a obţine anumite culori şi efecte a fost adoptat procesul de creare a sticlei în foiţe (flashing), ceea ce constă în a adauga deasupra unui prim strat de sticlă un al doilea, deseori de culoare diferită, şi apoi repetarea arderii. Acest procedeu era comun mai ales sticlei roşii/rubinii, care tindea să devină prea închisă când era produsă la grosime normală. Rubiniul era, aşadar, deseori obţinut suprapunând straturi de sticlă colorată peste o bază transparentă, uneori până la 20 sau 30 de straturi, care erau arse din nou după fiecare aplicare (un exemplu de la Chartres are peste 40 de astfel de foiţe). Un avantaj al acestei metode este că sticla putea să fie îndepărtată până la grosimea/adâncimea necesară pentru a crea tonuri variate în acelaşi fragment de sticlă şi uneori chiar culori diferite obţinute prin pigmentări ulterioare, deşi acest procedeu e rar in lucrări medievale. Probabil cea mai remarcabilă formă de sticlă colorată – dacă aceasta a existat, într-adevăr, la un moment dat – este aceea pe care Theophilus o numeşte „cea mai preţioasă” varietate a sa obţinută prin „aşezarea pietrelor preţioase pe sticla colorată”. Abatele Suger a susţinut întotdeauna că în topitura de sticlă de la Saint-Denis s-au folosit safire adevărate, dar acest lucru nu a fost niciodată luat în serios; poate că în lumina spuselor lui Thephilus această ipoteză ar trebui repusă în discuţie. După secolul al XIII-lea, producţia de vitralii a obţinut tehnici diferite şi în general mai simple; rezultatele au devenit mai puţin impresionante pe măsură ce secolele au trecut. Sticlăria engleză de secol XIV sau XV este ocazional superbă, cum e de exemplu la Fairford sau York, deşi o mică parte din ea exista în rozete. Acelaşi lucru este valabil şi pentru sticla flamandă din secolele XV şi XIV, cum ar fi cea folosită la catedrala din Toledo, care conţine o foarte frumoasă rozetă pe capătul vestic. Sticla colorată a secolelor XV-XVI în Franţa are culorile mult mai puţin rafinate rezultate din smălţuirea bucăţilor de sticlă; această tehnică atinge un maxim al ei în rozetele de la Beauvais, Sens şi Sainte-Chapelle. Cu toate acestea, în ceea ce priveşte subtilitatea şi jocurile de lumină aceste ferestre mai târzii nu se apropie nici pe departe de cele ale epocilor mai timpurii. În unele dintre panourile de sticlă de la Sainte-Chapelle e folosită interesanta tehnică a sticlei veneţiene, în care se amestecă două culori de sticlă în aceeaşi piesă astfel încât acestea să difuzeze una în alta. Culoarea Sticla albastră de secol XIII de la Chartres e legendară. Difuzează în întreaga catedrală aşa cum auriul difuzează în mozaicurile şi icoanele creştine; ambele par să simbolizeze lumina divină care impregnează întreg universul. Alte culori i se subordonează în practic fiecare dintre ferestre şi chiar şi când o altă culoare e dominantă, albastrul reprezintă aproape întotdeauna fundalul. În secolul XIII roşul, albastrul, galbenul/auriul şi albul sunt culorile folosite cel mai frecvent. Verdele e comun, deşi nu e folosit cu cumpătare; cu şi mai multă cumpătare e folosit violetul, deşi anumite ferestre par să îl scoată în evidenţă – precum în rozeta nordică de la Canterbury. Tonurile apropiate de culoarea pielii sunt date printr-un violet fumuriu a cărui culoare s-a închis deseori până la maro. Viollet-le-Duc clasifica culorile sticlei colorate de secol XIII după cum urmează: 4 tipuri de albastru, 3 de roşu, 4 de violet, 2 de galben şi auriu, 3 de verde şi 3 nuanţe de alb. Aceste diferenţe de nuanţă sunt mult mai greu perceptibile azi. La apogeul sticlăriei medievale, sticla franceză este în mod special caracteristică, având frecvente suprapuneri de roşu şi albastru, albastrul fiind deseori pigmentat uşor spre verde pentru a reduce intensitatea violetului care apare uşor din aceasta combinaţie. Albul, deseori aşezat cu grijă în benzi subţiri între albastru si roşu, nu doar scoate în evidenţă medalioanele de culoare, dar, într-o oarecare măsură, previne amestecarea culorilor la distanţă, astfel că ele pot fi percepute separat şi de la nivelul privitorului. Utilizarea subtilă a albului poate uneori să producă un efect deosebit de dramatic; la Tours, de exemplu, conturează toate celelalte culori în compartimentele rozetei, dând ansamblului ferestrei o calitate aproape explozivă. În general vorbind, în lumina sudică se foloseşte o cromatică mai temperată decât în cea sudică: la Chartres, de exemplu în rozeta nordică, albastrul şi roşul predomină, ocazional fiind folosit auriul, albul şi alte culori, în timp ce în rozeta sudică albul şi auriul sunt folosite într-o măsură mai mare pentru a induce un efect diferit. Aceasta se datorează în egală măsură distribuţiei culorilor ca şi alegerii lor şi chiar şi în zile cu puţin soare impresia creată de rozeta sudică e mult mai dramatică decat cea nordică. Acesta este, bineînţeles, efectul dorit: latura nordică simbolizează pregătirea şi purificarea, iar latura sudică iluminarea prin bucuria Învierii. Deoarece sticla originală a dispărut din atât de multe biserici medievale, nu e uşor de analizat acest contrast dintre nord şi sud mai în profunzime. Restaurările făcute de-a lungul timpului au înteles rareori această nuanţă şi doar puţin din tradiţie s-a trasnmis. Cu toate acestea, la Paris, în ciuda a nenumărate restaurări, fereastra sudică încă ilustrează ceva din acest contrast, folosind mai mult roşu decât cea nordică; faptul că rozeta nordică încă apare liniştită în ciuda tuturor tranformărilor suferite de corespondenta ei de pe latura sudică atestă calitatea designului ei. În rarele şi superbele exemple ale rozetelor de Ev Mediu târziu de la Tours contrastul dintre ferestre e în mare parte pierdut prin cantitatea de lumină care îşi face drum în interiorul catedralei. Aici cea mai explozivă calitate a rozetei sudice e obţinută mai degrabă prin structura decât prin culoare: ea pare să se arunce pe sine în aer deasupra orgii, cu trifoi şi trifoi cu patru foi care se raspândesc spre limitele exterioare ale rozetei. Design Stilul şi desenul sticlei folosit pentru rozete se aseamănă, în mod natural, cu acela al sticlei folosite pentru ferestrele din restul bisericii. Fiecare sfânt, profet, înger, rege, viciu sau virtute are o suprafaţă minimă pe care să se ilustreze/exprime, iar fundalurile sunt reduse la minimul absolut. Fiecare subiect e aproape întotdeauna circumscris unui cerc care la rândul lui e aşezat într-una din petalele rozei, spaţiul rămas fiind ocupat de mozaic decorativ sau de ornamentaţie de forma unor frunze. Geometria celor mai minunate dintre rozete este un trimuf al designului. Geometria majorităţii ferestrelor se bazează pe cercul ce înscrie o cruce sau pe un model ce radiază spre exterior, în care predecesorul rozetei, roata cu dinamica ei se face deseori simţită, chiar şi în rozetele mai târzii. Rozetele, precum şi combinaţii de cercuri şi pătrate care se regăsesc atât de frecvent în ilustraţii şi decoraţii medievale, sunt în mod natural preferate în geometria rozetelor; ferestrele de la Lausanne, Clermont-Ferrand, Paris şi Sees sunt doar câteva exemple. La Canterbury geometria rozetei este aproape identică cu aceea a sistemului de pătrate şi cercuri de inspiraţie islamică regăsit pe peretele din spatele altarului (originea modelului nu e doar islamică, acesta regăsindu-se şi la celţi şi chiar pentru dalele pardoselilor romane). Designul propriu-zis implică colaborarea multilaterală între cleric, maestrul mason, fierar şi sticlar pentru stabilirea programului iconografic ţi dispunerii lui. Apoi sticlarul îşi începea lucrul respectând o tradiâie destul de bine înrădăcinată privind detaliile – Sf. Petru are întotdeauna o barbă mare, Sf. Paul apare chel. Uneori personajele poartă suluri pe care sunt scrise numele lor, precum în rozeta nordică de la Chartres. Alegerea culorilor urma şi ea un model tradiţional, albastrul fiind, în general, fundalul pe care roşu, verde, maro şi purpuriu se aşează, uneori într-un contrast aproape violent. În ocaziile cand Hristos şi neamul Său sunt tema imaginii, fundalul este roşu. În ciuda multelor reguli şi convenţii, exista, însă, destul loc pentru expresia individuală. Sticlarul desena forma generală şi detaliile, alegea sticla pentru caracteristicile sale, aşeza contururile de plumb în jurul formelor, picta detaliul pe fiecare piesă şi după ultima ardere potrivea fiecare piesă în structura generală. E fascinant să ne gândim că, pentru o fereastră mai mare de 12 metri – cum sunt cele de la Chartres şi de la Paris – nu exista nici un mod de a şti cum va arăta aceasta in situ, până când proiectul nu era terminat. E foarte probabil să fi existat perioade de experimente; cu toate acestea, faptul că lucrau practic legaţi la ochi în privinţa formei finale e o masură a talentului, cunoştinţelor şi intuiţiei maeştrilor medievali. Oricât de mult ar fi gândit designul şi oricât de mult l-ar fi desenat sau ar fi experimentat cu el, ar fi fost aproape imposibil să ştie dinainte care ar fi fost influenţa avută de factori precum grosimea pietrei sau poziţia soarelui în diferite momente ale zilei asupra cromaticii finale. Efectul pe care îl au culorile mai deschise de a difuza peste tonurile vecine mai închise, deseori rezultă într-o percepere cu totul diferită a ansamblului cromatic al ferestrei când e privită de la distanţă. Acesta afectează şi echilibrul general al culorilor, albastrul fiind cea mai problematică culoare, deseori părând en masse să fie mai închis la culoare decât ar părea fiecare piesă individuală. Un astfel de efect e şi mai pregnant când soarele straluceşte în spatele ferestrei – după cum fereastra de la Reims arată în fotografii, unde echilibrul între culori se schimbă dramatic, iar roşul pare să predomine aproape violent în lumina soarelui care apune. În fond, o rozetă frumoasă e una care are o faţă nouă la fiecare oră din zi şi în fiecare zi din an. E ca o simfonie cu adevărat magnifică, ce nu înceteaza niciodată să ne fascineze, cu o varietate infinită în ordine perfect ciclică, cu ritmuri neregulate în timpi regulaţi sau cu ritmuri regulate în timpi neregulaţi; cu lumină, nuanţe şi culoare combinate subtil sau contrastând dramatic. În aceste lucrări de lumină şi geometrie artistul devine un creator al sferelor, una cu muzica şi dansul cosmosului. În construcţia oricărei biserici, iconografia reprezintă cheia viziunii creştine asupra lumii, ca realitate transformată. Filosofii, teologii şi constructorii de catedrale medievali au tradus creştinismul în termeni potriviţi epocii lor, atât în cuvinte cât şi în imagini reprezentate în sticlă şi piatră. Astfel, la Chartres, unde lumina intelectualităţii a strălucit cel mai intens, viziunea contemporană asupra cosmosului şi asupra vieţii a fost grefată pe iconografia tradiţională creştină. Astfel, fiecare set de trei ferestre în formă de rozetă portretizează, în general, glorificarea Fecioarei Maria, a lui Isus cel Înviat şi Judecata de Apoi. Însă în interiorul acestei figuri geometrice se poate observa şi un sens profund mai puţin evident: mandala ferestrelor posedă puterea de a aduce o schimbare în modul de gândire, de a rupe şabloanele comune care guvernează conştiinţa cotidiană. Ele pot deschide raţiunea către o nouă realitate, acest fenomen fiind deseori însoţit de o linişte interioară profundă şi de împăcare cu sine. Un asemenea act solicită un angajament sincer, pe care Rodin îl descrie ca pe o învăţare a răbdării. În catedralele gotice, iconografia creştină este infuzată cu învăţături clasice, în special cu cele platoniciene şi cu metafizica luminii provenită din învăţăturile Sf. Augustin şi ale lui John Scotus Erigena. Toate acestea fuzionează în arhitectură şi în iconografie pentru a ilumina şi a conduce către calea de dincolo de Creaţie, şi anume către Logos. Înainte de a analiza în detaliu aspectele simbolismului, este important a fi luată în considerare iconografia catedralelor timpurii din jurul Parisului, de unde rozeta a evoluat; acestea rămân formele de bază pentru iconografia ulterioară de pretutindeni. Pe ferestrele nordice se află Fecioara Maria care de obicei se găseşte în centru, înconjurată de preoţi, profeţi şi regi din Vechiul Testament – ca la Paris şi Chartres. Totuşi, există variaţii: Creaţia la Reims, copilăria lui Hristos la Soissons şi cele şapte arte liberale la Laon. Pe ferestrele sudice, Hristos este aproape întotdeauna reprezentat în gloria sa după Înviere şi se pare că, după această dispoziţie a punctelor cardinale nord şi sud, crucea reprezintă punctul de diviziune în timp. În vest, Hristos conduce judecata sufletelor, sfinţii fiind conduşi către rai iar păcătoşii către iad; nicăieri această imagine nu este mai bine ilustrată ca la Chartres sau Mantes. Pe rozetele vestice de la Reims, moartea Fecioarei – capătul bisericii din Notre-Dame – simbolizează Sfârşitul Timpului. În această formă fundamentală sunt potrivite detaliile iconografice, diferite în fiecare biserică însă aflate aproape întotdeauna în aceleaşi poziţii relative: preoţi, profeţi şi personaje ale Vechiului Testament în nord; apostoli, cei douăzeci şi patru de bătrâni ai Apocalipsei, semnele zodiacului, martirii şi duhovnicii în sud; iar corul îngerilor, împărţirea sufletelor, viciile şi virtuţile în vest. Pe rozeta ferestrei estice din Laon se află – aproape previzibil – un amalgam al Noului şi Vechiului Testament, cu Fecioara înconjurată de profeţi, apostoli şi de cei douăzeci şi patru de Bătrâni. Rozeta nordică de la Laon prezintă artele liberale. Iniţial, în perioada de înflorire a Imperiului Roman, acestea erau în număr de nouă, însă medicina şi arhitectura au fost scoase în perioada Evului Mediu. La Laon şi Chartres, cele şapte arte predate în şcolile catedralei erau: muzica, aritmetica, geometria, astronomia, dialectica, logica şi gramatica. În această rozetă, acestora le este alăturată medicina şi toate sunt personificate prin femei care înconjoară Filosofia – vârful tuturor învăţăturilor. Filosofia reprezintă personificarea Înţelepciunii Divine – Hagia Sophia –în numele căreia au fost construite marile biserici în lumea bizantină. În perioada Evului Mediu, aceasta a fost echivalată cu Fecioara Maria care, pentru Sf. Bernard, era însăşi întruparea întregii cunoaşteri şi a înţelepciunii. În iconografia ferestrei rozetă rezidă înţelesuri ascunse; la fel, şi în forma acesteia – în funcţionarea ei ca roată, sau ca model al Soarelui sau al Universului. În fereastra estică a catedralei din Laon, înţelesul este tăinuit în formă într-un alt mod. Geometric, fereastra este construită din douăsprezece pentagoane care înconjoară centrul – un ecou al celui de-al cincilea solid platonic, dodecaedrul. În Timaeus, cele patru elemente: pământ, foc, aer şi apă sunt reprezentate de solide ale: cubului, piramidei, octaedrului şi icosaedrului. Ele creează materia care se manifestă în timp. Al cincilea element, eterul, poate fi considerat ca fiind reprezentat de dodecaedru – „întregul rai spiritual”, etern manifestat. În această rozetă din catedrala din Laon, iconografia confirmă această teză din imagistica creştină ca fiind Misterul Etern, amalgamul Vechiului cu Noul. Aspectul de mandală al oricărei rozete ne ajută să înţelegem această tridimensionalitate şi sugerează semnificaţia sa cosmică: o formă bidimensională reprezintă o imagine tridimensională care, prin intermediul imaginaţiei, ne duce către o realitate cvadrimensională. Potrivit lui Jung, efectul vindecător al mandalelor indus de starea de plenitudine la care invită, provine din faptul că ne face capabili să gândim şi să ne folosim imaginaţia în afara timpului. Fiecare rozetă este o imagine şi un simbol pentru Creaţie şi pentru Universul creat. Straturile cercurilor concentrice care compun marile rozete timpurii sunt modele idealizate ale Universului, ale Pământului în centrul sferelor. Numărul variază în funcţie de modelul luat în considerare: universul platonician avea opt, iar cel aristotelic cincizeci şi şase. În sistemele mai simple, sferele conţineau: planetele, luna şi stelele iar în cele mai elaborate: îngeri, arhangheli, elemente şi chiar calităţi morale. Înţelesul diferitelor nivele ale rozetei în formă de mandală poate fi aflat în interpretarea funcţionării „universului invizibil” sau, cu alte cuvinte, în ierarhia îngerească. Lumea medievală vedea lumea spirituală în termenii unei ierarhii cu nouă trepte ce popula sferele dintre Dumnezeu şi lume. Ierarhia ca atare nu figurează în rozetele timpurii însă, uneori, aceasta este sculptată pe arcadele de dedesubt, ca în cazul catedralei din Chartres. Ea apare totuşi şi la Saint-Ouen, circa două sute de ani mai târziu, însă înţelesul esenţial este pierdut. Se poate spune că există un echivalent în nivelele „energiei” aflate în structura unei mandale, energie care creşte din centru – sursa. Aceasta este intrinsecă în universul pitagorean, cu focul său central. Aşa cum cercul are un singur centru, în acelaşi fel totul în univers este subordonat unicului Creator, precum cuvântul „univers” implică sensul de „Întoarcere către Unul”. La Chartres, Hristos se află în centrul tuturor rozetelor, ca sursă a întregii energii. Potrivit cuvintelor Sf. Ioan, Logosul devine soarele din centrul cosmosului medieval pitagorean. Cardinalul Nicholas de Cusa, care a fost influenţat de Şcoala din Chartres, exprimă această idee astfel: „Puterea universală a macrocosmosului care se mişcă şi mişcă toate lucrurile este perpetuă deoarece este o mişcare rotundă şi circulară, având toată mişcarea în ea însăşi, aşa cum forma cercului conţine toate formele în el însuşi; astfel, omul este microcosmosul ce corespunde acestuia, cu toată cunoaşterea sa derivată din punctul central care este Hristos.” Catedralele gotice sunt „oglinzi ale naturii” şi „oglinzi ale instrucţiei”, aşa cum susţinea Vincent de Beauvais la începutul secolului al XIII-lea. Stâlpi asemănători unor copaci sau unor ramuri împing în sus şi în afară către arcade, reflectând puterea înălţătoare a energiei creatoare a naturii. Pretutindeni, lujeri, frunze, muguri, flori şi ciulini izbucnesc ornamentând cadrul uşilor, stâlpii, ferestrele şi stalurile corului. Iar în fereastra rozetă, suspendat între Pământ şi Cer, găsim expresiile ultime ale finalităţii naturii: iubirea şi sacrificiul, frumuseţea şi metamorfoza. Când roza moare, lasă în urmă seminţele reînnoirii, conţinute în cupa ce îi poartă forma. În centrul rozetei sudice din Chartres, Hristos ţine cupa Cinei cea de Taină; seminţele prezenţei sale sunt dispersate peste întreaga roză a cosmosului, peste întreaga omenire şi peste întreaga natură. În rozeta estică din Laon, Fecioara Maria oferă o roză întregii omeniri, îndreptată fiind către lumina ce răsare – în acelaşi mod în care Buddha oferea o floare ce întruchipa esenţa predicilor sale. Fiecare rozetă reprezintă expresia directă a numerelor şi a geometriei luminii, în formă perfectă. La Chartres, toate sunt împărţite în douăsprezece segmente, doisprezece fiind numărul perfecţiunii, al Universului şi al Logosului. Învăţaţii de la Chartres erau fascinaţi de numere şi de geometria derivativă a acestora, pentru rolul de chei pe care îl au în procesul de înţelegere a naturii. Doisprezece şi douăzeci şi patru sunt numerele cele mai des întâlnite în cazul ferestrelor rozetă, mai ales la transeptele sudice. Rozetele în cinci sau opt colţuri (împreună cu multiplii lor) se găsesc în general pe partea nordică însă aceasta nu constituie o regulă. Astfel, la Paris sunt şaisprezece petale uriaşe pe faţa nordică şi douăsprezece spre sud; aceeaşi dispunere este valabilă şi la Rouen; însă la Clermont-Ferrand şi la Tours sunt rozete cu câte şaisprezece petale pe ambele transepte. Interesantă este şi dispunerea ferestrelor în cinci colţuri în nord, faţă în faţă cu şase (sau doisprezece) în sud – ca la Amiens, Sens şi Saint-Ouen, Rouen. Ferestrele rozetă utilizează geometria în trei moduri diferite: manifest, secret şi simbolic. Toate cele trei moduri pot fi interconectate, legând simbolicul cu realul în descrierea ordinii creatoare a Logosului. Fereastra rozetă devine simbol al infinitului, adimensională şi îmbrăţişând iubirea Creatorului – activă de la atom la galaxie; cumva, asemănătoare cu reprezentarea islamică a lui Dumnezeu în forme geometrice împletite nesfârşite, exprimând aspectul Său creator infinit. În fereastra rozetă predomină această geometrie vizuală manifestă, cu impact imediat asupra ochiului: reţeaua de complexitate şi precizie în care fiecare spaţiu de mici dimensiuni este definit de o figură geometrică şi mai mică – un motiv decorativ în formă de trifoi cu trei sau patru foi, rozetă sau triunghi sferic. Iar în interiorul acestei ornamentaţii dantelate de la Chartres, Paris, Laon şi Tours, se poate observa o formă încă şi mai fină, întreţesută în sticlă – desenul în mozaicul roşu şi albastru ce simbolizează activitatea Cuvântului Creator, scris în fiecare fibră şi în fiecare colţ al rozetei cosmice. În spatele acestui cadru geometric vizibil există însă o geometrie secretă. Pătratele şi cercurile, în special, simbolizează în mod universal finitul şi infinitul, Pământul şi Cerul sau Materia şi Spiritul. În concepţia sufită, centrul, raza şi circumferinţa unui cerc simbolizează Adevărul, Calea sau Adevărul şi Legea. În creştinism, echivalentul este Hristos ca fiind Calea, Adevărul şi Viaţa, care, în termenii ferestrei rozetă reprezintă calea către centru, centrul şi circumferinţa ca roată a vieţii. Centrul este atunci punctul de echilibru, punctul fix, punctul de intersecţie a eternităţii cu temporalitatea. În multe din ferestrele rozetă, finitul şi infinitul se unesc prin plasarea părţii circulare în interiorul unui pătrat, ca în Paris, Clermont-Ferrand, Sées şi altele. Când numărul doisprezece este conţinut într-o rozetă, uniunea dintre Cer şi Pământ este completă din punct de vedere simbolic. La Lausanne, această combinaţie este exploatată din plin. Încă de la începutul creştinismului, cercul a semnificat eternitatea, Dumnezeu, veneraţia, perfecţiunea, anul şi Cerul. Vitruvius susţine că din acest motiv unele temple antice sunt rotunde, reprezentând cerul. Ca simbol al Templului Spiritului din om, fereastra rozetă simbolizează unitatea tuturor lucrurilor atunci când opusurile sunt reconciliate la centru. Fiecare fereastră rozetă conţine o stea, amplasată fie în interiorul rozetei – ca la Saint-Ouen şi Sens – sau sugerată prin intermediul modelului radial. În limbajul simbolismului, stelele au semnificaţii numeroase însă se referă în primul rând la „lupta spiritului împotriva forţelor întunericului”. Astfel, pentagrama este un simbol magic, este simbolul pitagorean al vindecării, al Crucificării şi, mai târziu, al Omului, aşezat de Leonardo da Vinci în interiorul pentagramei. Pecetea cu şase colţuri a lui Solomon sau Steaua lui David este steaua macrocosmosului, a Cerului şi a Pământului unite prin Om, cele două simboluri triunghiulare ale focului şi apei formând uniunea perfectă a conştientului cu inconştientul. În creştinism, Steaua lui David anunţă naşterea Divinului, este o fărâmă din „lumina adevărată ce străluceşte asupra fiecărui om care trece prin această lume” (Sf. Ioan). Fiecare stea poate fi atât un punct minuscul de lumină într-un ocean de întuneric cât şi un soare orbitor. Precum stelele călăuzitoare, ferestrele rozetă sunt îndreptate în jos, către navă – vasul sau arca transfigurată – îndrumând-o pe apele timpului, aşa cum steaua i-a îndrumat pe Înţelepţi. Stelele arată omului calea către propriul suflet, călăuzindu-l prin labirintul vieţii. La Chartres, acest labirint se aşterne la propriu şi la figurat, sub picioare. Ca simbol, fereastra rozetă acţionează nu doar ca sursă de Lumină, ci şi ca un ecran de protecţie între om şi soarele fizic care altfel ar duce la orbire în numai câteva secunde. Hristos stă înaintea Tatălui Său ca un ecran protector, între sufletul dezgolit şi infinit – între raţiunea echilibrată şi nebunie. Roza şi echivalentul său oriental – lotusul, sunt simboluri aproape universale ale iluminării. René Guenon a regăsit imaginea florilor şi a roţilor cosmice răspândită din Japonia, India şi China până în Europa, cu mult înainte de apariţia creştinismului. În Egipt, Horus s-a născut în Lotusul lui Isis iar către est, se spune că Brahma sălăşluieşte în centrul Lotusului cu o mie de petale; pe Muntele Olimp, Eros împrăştie nectar iar când acesta atinge pământul, cresc trandafiri. În termeni mistici creştini, Angelus Silesius (sec. al XVII-lea) percepea roza ca pe un simbol al sufletului lui Hristos, în timp de Eithne Wilkins susţinea că alchimiştii secolului al XVI-lea moşteneau tradiţia solidă în care roza era numită „flos sapientum”, adică „floarea celor înţelepţi”. Cu alte cuvinte, ei echivalau roza cu sufletul perfecţionat prin trudă. Arnold de Villanova, un adept medieval al alchimiei, şi-a intitulat tratatul despre Marea Lucrare „Rosarium Philosophorum” – „Grădina de trandafiri a filosofilor”. Ferestrele rozetă au rolul de a ajuta omul să se detaşeze de minte, prilejuind petrecerea unor momente „în afara timpului”, pe calea către suflet. Este puţin probabil ca rozetele să fi fost utilizate deliberat în aceste scopuri; însă când abatele Suger vorbeşte despre transcenderea simţurilor prin lumină şi culoare, cuvintele sale sugerează că efectul era cunoscut şi recunoscut. Impactul rozetelor din catedrale asupra minţii şi sufletului uman este uriaş. Chiar şi pentru generaţia secolului XX, care deţine tradiţie şi experienţă în cultura vizuală, fenomenul rozetelor produce fiori şi tulbură imaginea învăţată despre lume. Totuşi, această tulburare poate fi văzută ca începutul călătoriei sufletului, o călătorie captivantă dar şi periculoasă. În acest sens, petalele rozei simbolizează o mandală desfăşurată sau labirintul de pe calea descoperii sinelui, a iniţierii. Alchimistul Fulcanelli oferă o interpretare alchimică şi pentru rozetele existente în catedralele gotice, pornind de la orientarea acestora, în funcţie de punctele cardinale, şi de la momentul în care ele sunt luminate de razele soarelui. Catedralele gotice au absida îndreptată spre sud-est, iar faţa spre nord-vest. Astfel, transeptul, care străbate perpendicular catedrala, formând braţele crucii format de planul acesteia, este orientat spre nord-est şi sud-vest. Această orientare este gândită astfel încât credincioşii să pătrundă în biserică venind dinspre apus şi apoi, pe măsură ce înaintează spre altar, să meargă spre răsărit, spre Ţara Sfântă, unde Mântuitorul s-a născut, şi-a îndeplinit misiunea, a îndurat patimile, a înviat şi apoi s-a înălţat la ceruri. Această orientare a bisericilor permite o dublă deplasare dinspre întuneric spre lumină, atât în sens concret (întrucât se înaintează dinspre punctul geografic în care apune soarele spre cel în care răsare astrul din centrul sistemului nostru solar), cât şi în sens simbolic (înaintare dinspre spaţiul profan exterior spre altarul catedralei, dar şi dinspre spaţiul profan reprezentat de locul în care a fost construită catedrala spre centrul spiritual reprezentat de Ierusalim, Nazaret şi celelalte locuri din Ţara Sfântă). Astfel, putem spune că deplasarea spre lumină are loc pe multiple niveluri de realitate, atât un ateu, cât şi un credincios trebuind să fie de acord cu faptul că acesta este sensul înaintării sale dinspre intrarea în catedrală spre altar. Am redat, în schema de mai sus, nivelurile de percepţie ale credinciosului şi ale ateului, referitoare la deplasarea în interiorul unei catedrale gotice. Pornind de la această orientare a catedralei, se ajunge şi la o orientare standard a celor trei rozete existente în catedrală, care le face să primească lumina soarelui în diferite momente ale zilei sau – în cazul uneia dintre ele – să nu primească niciodată lumina soarelui: - rozeta septentrională, aflată pe braţul stâng al transeptului (privit dinspre intrare) nu primeşte niciodată lumina soarelui, astfel încât se poate spune că rămâne mereu cufundată în umbră, culoarea ei fiind negrul; - rozeta meridională, aflată pe braţul drept al transpetului, primeşte lumina strălucitoare a soarelui amiezii, care îi conferă o strălucire de culoare albă; - rozeta cea mare, aflată deasupra portalului, primeşte razele asfinţitului, astfel încât străluceşte în culoarea roşie. Astfel, ea nu este numai mai mare, dar şi mai strălucitoare decât celelalte două rozete aflate în catedrală. Fulcanelli atrage atenţia asupra faptului că aceste trei culori (negru, alb şi roşu) sunt identice cu cele trei etape ale Marii Opere alchimice: - opera la negru (Nigredo), faza în care materia primă intră în putrefacţie şi se dizolvă; alchimiştii insistă asupra faptului că, în acest stadiu, se descompune şi putrezeşte exclusiv partea corporală, grosieră, a materiei prime. În paralel, partea spirituală, subtilă, se separă de restul, devenind mai nobilă şi mai fină. - opera la alb (Albedo), faza în care materia primă intră într-o fază de purificare, se sublimează; în acest stadiu al Marii Opere, apare aşa-numitul Androgin, rezultat din unirea sulfului cu mercurul sau, după alţi termeni folosiţi în alchimie, după unirea Regelui cu Regina. Un simbol obişnuit pentru această etapă a operei este Rebis-ul, reprezentat sub forma unui corp cu două capete, unul de bărbat şi unul de femeie. Este un indiciu al faptului că a fost realizată unificarea contrariilor. - opera la roşu (Rubedo), stadiul final, desăvârşirea Marii opere, realizarea Pietrei filosofale. În limbajul alchimic se vorbeşte, în această fază, despre apariţia unui „rege deplin“, încoronat, simbol al Pietrei Filosofale. Astfel, rozeta cea mare – unul dintre elemente definitorii ale catedralelor, care îi atrage atenţia, datorită prezenţei sale pe faţadă, oricărui vizitator – este considerată de Fulcanelli ca reprezentând încununarea Marii Opere. Nu facem o prezentare detaliată a acestor etape ale Marii Opere alchimice, însă considerăm că este necesar să atragem atenţia asupra faptului că finalitatea acestui efort este una profund integratoare, unificatoare. De pildă, se consideră că, în stadiul final al Marii Opere, au fost unificate – după ce au suferit diferite transformări succesive – cele trei părţi componente ale fiinţei, în concepţia alchimică: sarea, sulful şi mercurul, asimilate cu trupul, sufletul şi spiritul. Astfel, putem trasa o paralelă între funcţia profund unificatoare a celor şapte sacramente creştine şi funcţia profund unificatoare a Marii Opere alchimice. Diferenţa nu constă numai în metoda aleasă, ci şi în modul în care este concepută structura fiinţei umane: cu două elemente, în credinţa creştină, şi cu trei elemente, în alchimie. Ceea ce interesează studiul nostru şi ceea ce reţinem este că atât creştinismul, cât şi alchimia îşi propun realizarea unităţii fiinţei umane. Elemente de arhitectură sacră Alchimia nu este singura disciplină esoterică interesată de studiul catedralelor gotice. Arhitectura sacră este în mod mai direct şi mai evident legată de istoria şi de semnificaţia catedralelor gotice, iar cel care a studiat-o cel mai profund, din punct de vedere al simbolurilor tradiţionale, a fost René Guénon. Studiind valoarea iniţiatică a arhitecturii, Guénon a ajuns la următoarea concluzie, fundamentală: „Primul punct de notat în această privinţă, în conexiune cu valoarea propriu-zis simbolică şi iniţiatică a artei arhitecturale, este că orice edificiu construit după date strict tradiţionale prezintă, în structura şi dispunerea diferitelor părţi componente, o semnificaţie „cosmică”, susceptibilă de o dublă aplicaţie, conform relaţiei analogice dintre macrocosmos şi microcosmos, adică o semnificaţie care se referă în acelaşi timp şi la lume, şi la om”. Cu alte cuvinte, un edificiu de tipul catedralei gotice este o reprezentare a universului, dar şi a fiinţei umane, şi poate oferi chei pentru înţelegerea macrocosmosului, dar şi a microcosmosului“. Această afirmaţie a lui René Guénon este adevărată în primul rând pentru temple şi alte edificii având o destinaţie „sacră” în sensul cel mai limitat al cuvântului, dar este valabil şi pentru simplele locuinţe umane, căci nu trebuie uitat că, în realitate, nu exista nimic „profan” în civilizaţiile integral tradiţionale. Aşa cum a demonstrat Mircea Eliade în „Mitul eternei reîntoarceri“, fiecare gest, fiecare construcţie, fiecare moment al vieţii umane se desfăşoară ca o rememorare a unui act sacru petrecut in illo tempore, fiecare construcţie este ridicată după un model divin. După cum se exprimă Guénon, „numai prin efortul unei profunde degenerescenţe au putut fi construite case fără nicio altă intenţie decât aceea de răspunde nevoilor pur materiale ale locuitorilor lor, iar aceştia, la rândul lor, au putut să fie mulţumiţi cu locuinţe concepute conform unor preocupări atât de înguste şi de rudimentar utilitare”. Această semnificaţie cosmică a fost realizată în diferite epoci, de către diferite civilizaţii, în forme multiple, însă Guénon subliniază prezenţa universală a unei structuri considerată fundamentală. Este vorba despre o structură arhitectonică având ca element esenţial o bază cu secţiunea pătrată (uneori dreptunghiulară; ceea ce este comun acestor construcţii este unghiul drept aflat la intersecţia celor patru ziduri), bază care are deasupra o boltă sau o cupolă de o formă care aminteşte sau care este întocmai jumătatea unei sfere. În cadrul acestei structuri, baza pătrată reprezintă pământul, iar acoperişul sferic este cerul, cu toată gama de semnificaţii care le sunt asociate celor două elemente, în toate tradiţiile, pornind de exemplu de la prima generaţie de zei din mitologia greacă, în care Uranus, reprezentând cerul, se unea cu Geea, reprezentând pământul. Din punct de vedere simbolic, putem astfel avansa ipoteza că o structură care cuprinde şi uneşte aceste două elemente reface actul primordial de unificare a celor două contrarii, realizează legătura între cer şi pământ, formează o axă a lumii sau un arbore cosmic, considerat de Mircea Eliade ca reprezentând centrul Universului. Structura arhitectonică iniţială, conform lui René Guénon, şi rolul său unificator între multiple niveluri de realitate În cadrul oricărei construcţii tradiţionale se poate constata că această structură se regăseşte nu numai pe verticală, ci şi pe orizontală. Vertical, evoluţia edificiului poate fi explicată în felul următor: ansamblul edificiului, considerat de sus în jos, reprezintă trecerea de la Unitatea principială (căreia îi corespunde punctul central sau vârful domului, a cărui boltă nu este decât un fel de expansiune a sa) la cuaternarul manifestării elementare; invers, dacă e privit de jos în sus, este vorba despre reîntoarcerea acestei manifestări la Unitate. Astfel, pe această adevărată axă cosmică, regăsim două posibilităţi, una ascensională, alta descendentă: - posibilitatea divinităţii de a coborî şi de a se manifesta la nivel uman; - posibilitatea omului de a se transforma şi de a se înălţa către divinitate. Pe plan orizontal, la un edificiu de formă dreptunghiulară se va adăuga o parte semicirculară, plasată la una dintre extremităţile sale, şi anume cea îndreptată spre zona altarului, căreia îi va fi atribuită semnificaţia unei corespondenţe „cereşti” printr-un fel de proiecţie pe planul orizontal de bază; această zonă, cel puţin în cazurile cele mai cunoscute, va fi cea de unde vine lumina, adică răsăritul; iar exemplul care se impune imediat este cel al unei biserici terminate printr-o absidă semicirculară. Chiar şi astăzi, în civilizaţia europeană contemporană, acest plan orizontal se regăseşte în forma completă a unui templu masonic. Loja propriu-zisă este un pătrat lung sau un pătrat dublu (analog vechiului Hikal – Sfânta din Templul lui Solomon), iar lojii i se alătură, la răsărit, Debir – echivalentul Sfintei Sfintelor din templul lui Solomon, în formă de hemiciclu. Conform lui René Guénon, o parte a iniţierii masonice ar consta tocmai în explicarea echivalenţelor simbolice ale diferitelor elemente arhitecturale care compuneau o astfel de strctură – elemente care se regăsesc şi în catedrala gotică. De exemplu, „piatra unghiulară“ sau „cheia de boltă“ este asociată unui simbolism creştin, fără a se limita însă la aceste interpretări. Interpretarea creştină a rolului cheii de boltă vine din Evanghelii, unde este amintită „Piatra pe care n-au luat-o în seamă ziditorii, aceasta a ajuns în capul unghiului“. Autorul francez indică, de asemenea, pasajul biblic care oferă explicaţia rolului pe care îl are piatra de temelie. Este vorba de textul în care Iisus Hristos îi spune apostolului său Simon, care tocmai îl recunoscuse ca fiu al lui Dumnezeu: „Şi Eu îţi zic ţie, că tu eşti Petru şi pe această piatră voi zidi Biserica Mea şi porţile iadului nu o vor birui. Şi îţi voi da cheile împărăţiei cerurilor şi orice vei lega pe pământ va fi legat şi în ceruri, şi orice vei dezlega pe pământ va fi dezlegat şi în ceruri.” Există însă un pasaj din Epistola Sfântului Pavel către Efeseni care lămureşte şi mai bine raportul dintre cele două pietre: „Zidiţi fiind pe temelia apostolilor şi a proorocilor, piatra cea din capul unghiului fiind însuşi Iisus Hristos. Întru El, orice zidire bine alcătuită creşte ca să ajungă un locaş sfânt în Domnul, În Care voi împreună sunteţi zidiţi, spre a fi locaş al lui Dumnezeu în Duh.” După ce constată apariţia cu timpul a unei confuzii greu de explicat între piatra de temelie şi piatra unghiulară (deşi prima este cea care marchează începutul, iar a doua desăvârşirea construcţiei), René Guénon constată că, în epoca medievală această confuzie nu exista, constructorii înţelegând perfect rolul fiecărui element în construcţie. Pentru a dovedi că meşterii constructori medievali nu pierduseră această cunoaştere referitoare la rolul simbolic al celor două pietre, René Guénon se referă la o ilustraţie din „Speculum humanae salvationis“, o lucrare foarte răspândită în epoca medievală, din moment ce şi astăzi mai există câteva sute de manuscrise. Într-o ilustraţie din acest manuscris medieval se văd doi zidari care ţin o mistrie într-o mână, în timp ce cu cealaltă mână susţin o piatră pe care se pregătesc să o pună în vârful unui edificiu (aparent, turla unei biserici sau a unei catedrale, căreia această piatră trebuie să-i completeze vârful), ceea ce – în opinia lui Guénon – nu lasă nicio îndoială asupra semnificaţiei sale. Această semnificaţie ţinteşte spre identificarea, din punct de vedere creştin, a pietrei unghiulare – văzută ca o piatră coborâtă din cer – cu Iisus Hristos. În plus, piatra unghiulară este identificată şi cu piatra Graalului, care joacă un rol atât de important în literatura medievală din chiar perioada ridicării catedralelor gotice. René Guénon îşi continuă studiul stabilind echivalenţe simbolice cu arhitectura vechilor evrei, bazate pe informaţiile din Vechiul Testament, dar şi cu elemente ale arhitecturii arabe sau indiene. Concluzia este următoarea: „este uşor să ne dăm seama că toate aceste asocieri fac parte dintr-o tradiţie despre care se poate spune că este cu adevărat universală”. Astfel, studiul simbolismului specific arhitecturii sacre, realizat de René Guénon, conduce la concluzia încadrării catedralelor într-o tradiţie constructivă extrem de veche şi întinsă pe arii geografice vaste. Această concluzie este în acord cu afirmaţiile alchimiştilor – dintre care am citat în principal studiul lui Fulcanelli referitor la simbolismul catedralelor – conform cărora simbolurile reprezentate în catedralele gotice medievale se referă, cel puţin în parte, la tradiţii spirituale mult mai vechi decât creştinismul însuşi, tradiţii spirituale care – spre deosebire de religia creştină – nu se adresează decât unui grup restrâns de iniţiaţi. 